7 август, 2020, 18:50\nТеглар:Реал | Манчестер Сити | ЕЧЛ | Sports.uz\nСайтимиз ижодкорлари кимнинг ғалабасига кўпроқ ишонади?\nЕвропа Чемпионлар лигасининг нимчорак финал босқичида "Манчестер Сити" клуби ўз майдонида "Реал"ни қабул қилади.\nАПЛнинг жорий мавсумини 9 та мағлубият билан якунлаган Гвардиола шогирдлари ўз уйида Ла Лига чемпионига қарши ЧЛнинг чорак финали учун курашади.\nҚизиқарли кечиши кутилаётган учрашувдан олдин, сайтимиз ижодкорлари ўз фикрларини билдириб ўтди.\n- Мадриддаги баҳсдан сўнг, "Манчестер Сити"нинг имкониятлари анча юқори. Жамоа бир неча йиллардан буён ЕЧЛни ютишга ҳаракат қиляпти, бу борада уларнинг амбицияси кучлироқ. Қолаверса, инглизлар мавсумнинг сўнгги беллашувларини анча кўтаринки кайфиятда ва йирик ҳисоблардаги ғалаба билан якунлади. Аммо бугун Агуэро йўқ ва бу "Реал"га қўл келиши мумкин. Нима бўлганда ҳам, бизни қизиқарли баҳс кутиб турибди.\n- Вазият қандай бўлишидан қатъий назар Англия ва Испания грандларининг қарама-қаршиликлари доим қизиқарли бўлиб келган. Ҳозирда кўпчилик Гвардиола шогирдларининг имкониятларини юқори баҳоламоқда. Бунга биринчи учрашувдаги ғалаба, Рамоснинг йўқлиги ва "шаҳарликлар"нинг рестартдан кейин кўрсатаётган бир маромдаги ўйини сабаб бўлмоқда.\n"Реал" Испания чемпионлигини қўлга киритгани ва бундай беллашувларда рақамлар ҳеч қандай роль ўйнамаслигига алоҳида эътибор қаратиш лозим, деб биламан.\n- “Манчестер Сити” ҳамда “Реал” тўқнашуви жуда шиддатли ўтиши турган гап. Лекин Мадрид жамоасига осон бўлмайди. Биринчи учрашувдаги ғалаба Гвардиола шогирдларига руҳий устунлик беради.\nҚолаверса, “Реал” таркибида Серхио Рамос ўйнамаслиги ва бир қатор футболчиларнинг майдонга тушиши сўроқ остида эканлиги ҳам катта йўқотиш бўлиши мумкин. “Манчестер Сити”да эса катта иштиёқ бор. Одатда, бу жамоа чорак финал ёки ярим финал остонасидан ўтишга ҳар доим қийналган. Бу сафар меҳмонда 2:1 ҳисобидаги ғалаба "шаҳарликлар"га ажойиб имкониятни берди. Бундан Пеп бошчилигидаги "дружина" оқилона фойдалана олса керак. Ҳатто, 1:0 ҳисобидаги ғалаба ҳам мадридликларга кейинги босқич эшигини очмаслигини инобатга олсак, Зидан шогирдлари ҳам бор кучини ишга солади.\nҲар икки жамоада ҳам ғалаба қозониш учун элементар бўлса-да, омиллар мавжуд. “Реал”нинг мавсум якунига кўра, Ла Лига ғолибига айланганлиги кўтаринки кайфият билан тўп суришга сабаб бўлади.\nБундай ҳолатда, барчаси ўхшайверади. “Сити”га эса, чемпионлар лигасини ютишга бўлган иштиёқ, Премьер-лигадаги аламзадалик катта мотивация беради, деган фикрдаман. Булар ўйиннинг жанговор ўтишига сабаб бўлади. Хуллас, бир қатор голларни кўрамиз. Шу ўринда, ўйин қайси жамоанинг биринчи гол уришига қараб, ўзгариб кетиши мумкинлигини ҳам айтиб ўтиш лозим...\n- "Манчестер Сити" карантиндан сўнг, чемпионатдаги 8 та ўйиннинг 6 тасида ғалабага эришди. Бироқ, ўйлашимча, жамоа энг катта ғалабани судда қўлга киритди. Энди "шаҳарликлар" молиявий фэйр-плей ҳақида қайғурмасалар ҳам бўлади. Жамоа бугунги кунгача 2 та трансферни амалга оширди. Булар Ферран Торрес ва Натан Аке. Тўғри, улар янги жамоасига майдонда ёрдам бера олмайди, аммо клубдаги ички муҳитга бу ижобий таъсир кўрсатиши шубҳасиз. Гвардиола кўпроқ ҳимоядаги ўйиндан хавотирда.\nМенди дисквалификация боис учрашувни ўтказиб юборади. Унинг ўрнида бугун Канселу ёки Зинченкони кўрамиз. Шунингдек, олдинги чизиқда Агуэронинг йўқлигини таъкидлаш жоиз.\nАйнан бугунги ўйин "Манчестер Сити"нинг ЕЧЛдаги иштирокини белгилаб беради. Жамоа ҳақиқий, гранд клуб эканлигини айнан бугун исботлаши керак бўлади.\nМадриддаги ўйин натижаси "Реал"ни қийин аҳволда қолдирмоқда. Аммо, "Қироллик клуби" ҳисобга қараб ўйнай олиш қобилиятига эга жамоа саналади. Қолаверса, ЕЧЛ бу "қаймоқранглилар"нинг ДНКсида бор, деган қарашлар ҳам мавжуд. Албатта, Рамоснинг йўқлиги — жуда ҳам катта йўқотиш. Зидан "Сити"га қарши жавоб беллашуви учун 10 кун тайёргарлик кўрганлигини таъкидлади. Бу давр ичида жамоа сардорининг ўрнини қандай тўлдиришни ўрганиб чиққани аниқ. Зидан ўйнамайдиган Рамосни Манчестерга олиб кетди ва кийим алмаштириш хонасида айнан унинг ёрдамидан фойдаланишни мақсад қилгани кўриниб турибди. "Сити"дан фарқли ўлароқ, "Реал" чемпионатда ғолиб чиқди ва жуда яхши кайфиятда. Шуларни инобатга олган ҳолда мадридликлар бугун ўзлари учун керакли ҳисоб қайд этишларига ишонаман.\n- Мана шундай ўйинларни жуда соғингандик. Пандемия даврида ЕЧЛнинг катта ўйинларини кўриш насиб қилмаётган эди. Гвардиола ва Зидан шогирдларининг қарама-қаршилигини томоша қилиш жуда завқли бўлади, аммо тарози палласи бироз инглизлар томонига оғиб тургани беллашувнинг сифатига таъсир қилиши мумкин. Лекин мадридликлар ҳар қандай вазиятни ўзгартиришга қодир жамоа ҳисобланади.\nКўрамиз, бугун "Қироллик клуби" нимадир қилиб бера олармикан?\n- Превьюда ёзганимдек, биринчи бўлимда иккала жамоадан шахмат партиясини кутяпман. Эҳтиёткорлик биринчи ўринга чиқади. "Сити" доимгидек тўп назоратини қўлга олишга ҳаракат қилса керак. Аммо жорий мавсумдаги Реал ҳам тўпни жуда яхши кўрадиган жамоалар сирасига кириб қолди.\nИккинчи бўлимгача вазият ўзгармаса, бизни 45 дақиқа, балки ундан ҳам кўпроқ шиддатли ўйин кутиб турибди. Ушбу ўйинда Пеп шогирдлари кичик устунликка эга ва фаворит мақомига айнан улар муносиброқдек.\n- Ҳа, бу ўйинни катта қизиқиш билан кутяпман. Аслида бундай жамоалар финалга ҳақли. Шу маънода айтганда, бу финал олдидан финал мақомига тенг ўйин бўлади. Тўғриси, биринчи ўйиндаги натижа жавоб баҳси олдидан у қадар катта аҳамият касб этмайди. Чунки Испания чемпиони бўлган "Реал" Чемпионлар лигасида қандай ўйнашни билади. Қолаверса, биринчи учрашувдан кейин анча вақт ўтди ва "Реал" янада кучайган. Ушбу баҳсда исталган натижа содир бўлиши мумкин. Рости, Зидан жамоаси "Cити"ни ютиб кейинги босқичга чиқса, бундан мутлақо ажабланмайман. Зеро, "Реал"нинг имкониятини юқори баҳолайман.


Антидопинг масалаларига бағишланган семинар бўлиб ўтди\n26 февраль, 2019, 17:07 160\nСеминарда Бутунжаҳон антидопинг агентлиги (WADA) эксперти, Қозоғистон Миллий антидопинг маркази директори Майра Бакашева тақдимот ўтказди.\nМиллий олимпия қўмитасида Ўзбекистон Республикаси Вазирлар Маҳкамаси қошидаги Ўзбекистон Миллий антидопинг агентлиги (UzNADA) ташаббуси билан антидопинг масалаларига бағишланган семинар ташкил этилди.\nМиллий олимпия қўмитаси матбуот хизматидан хабар беришларича, Токиодаги XXXII Олимпия ва XVI Паралимпия ўйинларига тайёргарлик доирасида ўтказилган семинарда Миллий олимпия қўмитаси вакиллари, Ўзбекистон спорт федерация ва ассоциацияларидан ташриф буюрган мутасаддилар ва шифокорлар, Республика спорт тиббиёти илмий-амалий маркази шифокорлари ҳамда оммавий ахборот воситалари ходимлари иштирок этишди.\nСеминар давомида спортчилар манфаатини ҳимоя қилиш бўйича муҳим масалалар муҳокама қилинди. Спортчи, мураббий, тиббий ва техник ходимларнинг ҳуқуқ ва мажбуриятлари, спортда ҳалолликни таъминлаш масалалари ўрганилди. Ҳар 5 йилда янгиланиб турадиган Бутунжаҳон антидопинг кодекси кўриб чиқилди. Шунингдек, семинар иштирокчилари ўзларини қизиқтирган мавзулар юзасидан саволлар билан мурожаат қилишди.


Миллий ўзлик, миллатлараро тотувлик ва бағрикенглик жамият етуклигининг муҳим белгиси ҳисобланади. Мамлакатимизда барча миллат ҳамда элатларнинг тили, маданияти, миллий қадриятларини ўрганиши, ривожлантириши учун зарур шароит яратилгани миллатлараро ва динлараро ҳамжиҳатликни мустаҳкамлаш, уларда ҳаммамиз учун ягона Ватан — Ўзбекистон тараққиётига дахлдорлик туйғусини юксалтиришда асосий омил бўлмоқда. “Ижтимоий фикр” жамоатчилик фикрини ўрганиш маркази томонидан ўтказилган навбатдаги социологик тадқиқот буни яққол тасдиқлади.\nШуни қайд этиш керакки, марказ мутахассислари 1999 йилдан бери ушбу йўналишда тадқиқот ўтказиб, юртдошларимизнинг фикр ҳамда қарашларидаги ўзгаришларни таҳлил қилиб боришади. Мазкур тадқиқотда турли миллат ҳамда элат, ёш ва касб вакиллари, қишлоқ ҳамда шаҳарларимизда яшаётган юртдошларимиз иштирок этди.\nСўров сўнгги йилларда миллий ўзлик ўз халқига мансублигини ич-ичидан ҳис қилиш эканлигини англаб етган респондентлар сони ўсганини аниқлади (2015 йилда бу кўрсаткич 22,7 фоизни ташкил қилган бўлса, жорий йилда 33,1 фоизга етди). Бу халқимиз учун муҳим жиҳат эканлигини кўрсатади. Тадқиқот ўз миллати ва унинг тарихидан фахрланиш, она-Ватанига муҳаббат барқарор ўсиб (68,1 фоиз) бораётганини кўрсатди.\nРеспондентларнинг аксарияти ўзларини ўз миллати вакиллари ҳамда мамлакати фуқаролари, деб ҳис қилишади. Шак-шубҳасиз, бу жамиятда миллатлараро тотувлик, барқарорлик ва хотиржамликни қарор топтириш йўлида олиб борилаётган сиёсат самарадорлигининг далилидир. Шунинг учун сўровда қатнашганларнинг ярмидан кўпи ўзини, авваламбор, ўзбекистонлик, деб ҳисоблайди.\nТарихни билишга интилиш кучайган\nМамлакат тарихи ҳамда маданиятига муносабат фуқароларнинг миллий ўзлигини англашида муҳим кўрсаткич саналади. Сўровда иштирок этганларнинг 54,7 фоизи “Ўзбекистон тарихини етарли даражада биламан”, деб ҳисоблайди. Айни пайтда жамиятда, айниқса, ёшлар ўртасида тарихий, маданий ва маънавий меросни янада чуқур ўрганишга интилиш кучайган. Ўз навбатида, респондентларнинг 17,7 фоизи мамлакат ҳамда халқларнинг тарихи, маданияти ва маънавий меросини ўрганиш мақбул иш, аммо мажбурий эмас, деб билади. Лекин бундай фикрда бўлган кишилар сафи йилдан-йилга камайиб бораяпти.\nТараққиёт — ҳамжиҳатликда\nТадқиқот иштирокчиларининг фикрича, давлат, фуқаролар ҳамжиҳатлиги кишиларни бирлаштирувчи асосий омил ҳисобланади (2016 йилда 51,5 фоиз, 2006 йилда 40,8 фоизни ташкил қилган). Тадқиқотнинг аввалги натижалари билан қиёслаганда, динни бирлаштирувчи омил деб ҳисобловчи респондентлар сони барқарор равишда камаймоқда. Агар 2006 йилда бу кўрсаткич 14,6 фоизни ташкил қилган бўлса, жорий йилда 8,5 фоизга етди.\nСўровда қатнашганларнинг фикрича, инсон ҳуқуқ ва эркинликларини ҳимоя қилиш кафолатларининг кучайтирилиши, ижтимоий адолатнинг таъминланиши юртимизда демократик қадриятларни қарор топтириш, миллатлараро тотувликни мустаҳкамлашга хизмат қилади. Бундан ташқари, мамлакат хавфсизлигини таъминлаш (39,5 фоиз), жамиятда маънавий-ахлоқий муҳитни мустаҳкамлашда одамлар масъулиятини кучайтириш (35,7 фоиз), оммавий ахборот воситаларининг жамоатчилик фикрини акс эттиришдаги роли (27,2 фоиз)ни ошириш каби омилларнинг аҳамияти алоҳида қайд этилди.\nВатан тақдири — менинг тақдирим\nЮртдошларимиз учун Ўзбекистоннинг дунёдаги нуфузи ва ўрни, миллий мустақиллик муҳим жиҳат ҳисобланади. Респондентларнинг кўпчилиги, яъни 72,4 фоизи фикрига кўра, истиқлол уларга эртанги кунга ишонч, 52 фоизига эса ўз келажагини эркин белгилаш, барпо этиш имкониятини берди.\nТадқиқот иштирокчиларининг мутлақ кўпчилиги Ўзбекистоннинг байроғини кўриб, давлат мадҳиясини эшитганда ғурур туйғусини ҳис қилишларини ифодалаганлар (жорий йилда 92,4 фоиз, 2015 йилда 89,2 фоиз эди). Булар, аввало, фуқароларда ўзларининг республикамизга, унинг ютуқларига дахлдор, деб билишлари билан боғлиқдир. Респондентларнинг 88 фоизи Ўзбекистонда барча фуқаролар учун миллий мансублиги ва диний эътиқодидан қатъи назар, тенг ҳуқуқ ва имкониятлар Конституция билан кафолатланганлигини якдил қайд этишган.\nТадқиқотнинг кўрсатишича, юртдошларимизнинг кўпчилиги (98,4 фоиз) ўзларини тўлақонли Ўзбекистон фуқаролари сифатида ҳис қилишади.\nҲал қилувчи омиллар\nМаҳалла — жамиятимиз ҳаётида алоҳида аҳамиятга эга. Сўров натижаларида турли миллат вакилларини ўзида бирлаштирган фуқароларнинг ўзини ўзи бошқариш органларининг мамлакатимиз аҳолисининг фуқаролик позициясини мустаҳкамлашдаги ўрни ортиб бораётгани ўз ифодасини топган (70 фоиз). Айни пайтда, 66 фоиз респондентлар фикрича, таълим муассасалари миллий ўзликни англашга таъсир қилувчи муҳим омил саналади. Эътиборли жиҳати, ўтган йиллардаги тадқиқотлар билан қиёслаганда, миллий-фуқаролик позициясини шакллантиришда оиланинг роли бирмунча пасайган, яъни 55,1 фоизни ташкил қилди. Ваҳолонки, 2015 йилда бу 89,7 фоиз эди. Сўровда миллий ўзликни англашга, шунингдек, оммавий ахборот воситалари, адабиёт ва санъат ҳам катта таъсир кўрсатиши ойдинлашди.\nСўров жараёнида аниқланганидек, миллий ўзликни англаш ва миллатлараро муносабатларни шакллантиришда тил етакчи роль ўйнайди. Тадқиқотда аён бўлишича, оилаларда, асосан, ўзбек тилида гаплашилади (88 фоиз).\nАйни пайтда юртдошларимизнинг кўпчилиги ўзбек тилини оммалаштиришни қўллаб-қувватлаган ҳолда, Ўзбекистонда яшовчи миллат ва элатларнинг тили ҳамда маданиятини ривожлантириш, хорижий тилларни, айниқса, рус тилини ўрганиш учун зарур шарт-шароитларни яратиш мақсадга мувофиқлиги ҳақида фикр билдирдилар (53 фоиз). Бундай фикрлар Самарқанд, Навоий, Фарғона ҳамда Қашқадарё вилоятларида кўпроқ эканлиги кузатилди.\nАзалий қадриятлар, урф-одатлар миллий ўзликнинг, миллий маданиятнинг ажралмас қисми саналади. Ўзбекистонликларнинг кўпчилиги, яъни 73,8 фоизи ўз халқининг урф-одатлари ва анъаналарини яхши билади. Бу кўрсаткич 16 — 29 ёшли респондентларда қарийб икки мартага ортгани диққатга сазовор (62,8 фоиз). Анъаналар ва урф-одатларга тўла даражада амал қиладиган ўзбекистонликлар сони анча ўсди (65,2 фоиз, 2015 йилда 49,5 фоиз). Респондентларнинг 31,5 фоизи ўз маънавий эҳтиёжларига мувофиқ келадиган анъаналар ва урф-одатларга риоя этишини маълум қилган.\nТадқиқот, шунингдек, юртдошларимиз “маҳаллийчилик” ва “уруғ-аймоқчилик” сингари ҳолатларга салбий муносабатда эканлигини кўрсатди.\nУмуман олганда, тадқиқот мустақиллик йилларида юртдошларимизнинг миллий тикланиши изчил равишда ривожланиб, миллий ўзлиги қарор топгани, фуқаролар онгида катта, кўп миллатли ягона оилага мансублик ҳисси ҳамда Ўзбекистонда миллатлараро барқарор муносабатлар мустаҳкамланганлигини яққол ифодалади.\nФуқароларимиз Президентимизнинг “Миллатлараро муносабатлар ва хорижий мамлакатлар билан дўстлик алоқаларини янада такомиллаштириш чора-тадбирлари тўғрисида”ги Фармонини ўз вақтида қабул қилинган, деб ҳисоблайди ва қўллаб-қувватлайдилар.\nОила қувончи — бахт-саодат рамзи\nПрезидентимизнинг 2016 йил 21 октябрдаги “2017 — 2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастури тўғрисида”ги қарори асосида Кармана туманидаги Ёшлик маҳалласида учта ана шундай кўп қаватли тураржой қурилиб, ўз эгаларига тантанали равишда топширилди.\nМазкур маҳалла туманнинг энг кўркам масканларидан бирига айланиб бормоқда. Негаки, бу ерда қурилиш ва ободонлаштириш ишлари тобора кенг кўлам касб этаётир. Фақат сўнгги уч йил ичида тўрт юзга яқин оиланинг уй-жойларга бўлган эҳтиёжлари қондирилгани ана шу эзгу саъй-ҳаракатлар самараси ҳисобланади. Бундай бахтиёр оилалар сони яна 185 тага кўпайди. Шундан 157 таси мустақил ҳаётга энди қадам қўйган ёш оиладир.\n— Илгари шундай замонавий уйлар олдидан ўтганимда уларга ҳавас билан қараб, “Бизга ҳам насиб қилсин”, дея ният билдирардим, — дейди янги хонадон соҳибаларидан бири Зулфизар Узоқова. — Бугун орзуим ушалиб, ўз уйимизга кўчиб ўтдик. Бундан жудаям хурсандмиз. Бу давлатимиз раҳбарининг одамларни рози қилиш, уларнинг эртанги кунга бўлган ишончини мустаҳкамлаш мақсадида олиб бораётган халқчил сиёсатининг самарасидир. Қаранг, уйимиз шинам ва қулай. Барча шарт-шароит яратилган. Уни жуда қисқа фурсатларда қуриб битказган бунёдкорлардан ҳам миннатдормиз.\n“Бунёдкор замондош” масъулияти чекланган жамияти ишчиларининг айтишича, жамоа ушбу уй-жойлардан ташқари, яна иккита тураржойда қурилиш ишларини ниҳоясига етказмоқда. Улар фойдаланишга топширилгач, 80 та оила уй-жой билан таъминланади.\nАлбатта, ҳар бир одам фаровон турмуш кечиришни истайди. Шаҳару қишлоқлармизда барпо этилаётган шинам, замонавий ва арзон уйлар эса одамларнинг ана шундай орзу-умидларини рўёбга чиқараётгани билан аҳамиятлидир.\nМазкур рукндаги бошқа мақолалар: « Китоб — энг яхши совға\tҲеч бир мурожаат эътибордан четда қолмайди »


Россиялик оила 2 ёшли ўғли Расулнинг исмини Путин, деб ўзгартирди\nДобавлено: 12.01.2017, 14:14\nРоссиянинг Владимир вилояти Александровский туманида яшовчи оила икки ёшли ўғли Расулнинг исмини Путинга ўзгартирди, деб хабар берди “Ria.ru” нашри.\nАлександровский туман ФХДЁ бўлими мудираси Екатерина Белоуснинг маълум қилишича, бўлимга 2 ёшли ўғли Расулнинг исмини Путинга ўзгартириш масаласи билан ёш оила мурожаат этган.\n“Бола Москвада туғилганига ва ўша ерда туғилганлиги қайд этилганига қарамай, эр-хотин бизнинг туманда яшайди. Биз Москва шаҳрига сўровнома юбориб, тегишли ҳужжатларга ўзгартириш киритишни сўрадик. Куни кеча болага туғилганлик тўғрисида янги гувоҳнома берилди. Энид унинг исми-шарифи Расул Жўраев эмас, балки Путин Жўраев бўлди. Унинг тўлиқ исми- шарифи Путин Жаҳонгирович Жўраевдир”, деб маълумот берди Екатерина Белоус.\nМаҳаллий ОАВларнинг хабар беришича, Жўраевлар аслида тожикистонликдир. Ҳозирда улар Россиянинг Владимир вилояти, Александровский туманидаги Легково қишлоғида яшайди. Боланинг исмини ўзгартиришни, Россия президенти Владимир Путиннинг ашаддий ихлосманди бўлган буваси хоҳлаган.


«Пахта ёғи нархи арзонлаши кутилмоқда» - Аксилмонополия қўмитаси вакили\n05:51 15 May 2021\nМонополияга қарши курашиш қўмитаси бошқарма бошлиғи Улуғбек Давлатов Kun.uz мухбири билан суҳбатда Ўзбекистонда ўсимлик ёғи нархининг жаҳон бозорига нисбатан юқори ўсганлиги сабаблари, пахта ёғи ва чигит нархи шаклланиши устидан ўрнатилган назорат ва нархларда кутилаётган ўзгаришлар ҳақида маълумот берди, деб хабар беради kun.uz.\n- 2021 йил бошидан бери жаҳон бозорида ўсимлик ёғи нархлари 21 фоизга ошди. Ўзбекистонда эса 30 фоиз ошгани кузатилмоқда. Бу қадар юқори тафовутнинг сабаблари нимада?\n- Тўғри, жаҳон миқёсини оладиган бўлсак, нархлар 21 фоизга ошди. Биз кунгабоқар ёғи импорт қиладиган асосий давлат Россияда нархлар 30 фоиздан зиёд даражада юқорилади. Шу сабабли бизда ҳам нархлар 30 фоизгача ошиши кузатилди.\nБундан ташқари, Россияда нарх ошиши билан бирга, биздаги логистика хизматлари ҳам бор. Нархларнинг ошиш суръатлари логистика жиҳатдан ҳам фарқ қилади.\nТайёр маҳсулотни олиб келиш учун логистика харажатлари бўлади. Пандемия сабабли логистика хизматлари нархларида ўсиш кузатилди.\nШунинг учун жаҳон бозори ёки Россиянинг ички бозоридаги кунгабоқар ёғи нархининг ўсиши билан бизнинг ички бозордаги кунгабоқар ёғи нархи ўсиш тенденцияси фарқ қилади. Асосий сабаб шунда.\nЎтган йили 258 минг тонна ўсимлик ёғи импорт қилганмиз. Шундан 68 фоизи Россиядан, қолган қисми Қозоғистон ва Украинадан олиб келинган.\n- Монополияга қарши курашиш қўмитаси томонидан пахта ёғи ва чигити нархи шаклланиши устидан назорат кучайтирилгани хабар қилинди. Бу нархларга қандай таъсир қилади?\nМонополияга қарши курашиш қўмитаси бошқарма бошлиғи Улуғбек Давлатов:\nҚўмитанинг тегишли буйруғига асосан, комплекс ўрганиш ташкил этилди. Назорат кучайтирилди.\nБиз бу ишни икки йўналишда амалга оширамиз. Биринчиси, нарх бўйича, яъни нархларга таъсир этувчи омилларни, уларнинг шаклланиши, нималар нархлар ошишига таъсир қилгани юзасидан ўрганишлар олиб борилмоқда.\nИккинчи йўналишда ёғ-мой корхоналарини ёки уларга чигит етказиб берувчи кластер корхоналарининг ўзаро муносабатини ўрганамиз. Бунда ҳар қандай тил бириктириш ҳолатлари, бозордаги улуши 35 фоиздан юқори хўжалик субъектларининг нархларни сунъий ушлаб туриши бор-йўқлиги, маҳсулот танқислигини келтириб чиқариш мақсадида бир-бири билан келишиб олинганлик ҳаракати текширилади.\nНарх масаласига келсак, республикамизда бугунги кунда 80 дан ортиқ ёғ-мой ишлаб чиқарувчи корхоналар бор. Шундан 23 таси - «Ўзёғмойсаноат» уюшмасига аъзо корхоналар. Булар монополист сифатида давлат реестрига киритилган. Яъни биз уларнинг нархлари шаклланиши юзасидан ўрганишлар ўтказишимиз мумкин.\nНархларни асоссиз ошириш ҳолатлари бўлса, тегишли тартибда чоралар кўриш ваколатига эгамиз.\nҚолган 50 дан зиёд корхона тадбиркорлик субъектлари ҳисобланади ва ҳеч қанақа устун мавқега эга эмас. Шу сабабдан улар ўзларининг маҳсулот нархларини бозордаги талаб ва таклифдан келиб чиқиб белгилайди.\nЛекин бунда ҳам ўзаро тил бириктириш ҳолатлари бўлган тақдирда қўмита томонидан тегишли чоралар кўрилади.\n- Ўзбекистон ёғ маҳсулотлари импорт қилувчи давлатлардан бири. 2021 йил охиригача дунёда ўсимлик ёғи ишлаб чиқариш камайиши маълум қилинмоқда. Бу жараёнда республикамизда нархлар яна неча фоизгача кўтарилиш эҳтимоли бор?\n- Бу ҳақда прогноз қиладиган бўлсак, асосий импортимиз Россияга боғлиқ бўлган кунгабоқар ёғидир (68 фоиз).\n1 июндан бошлаб уларда кунгабоқар тайёр маҳсулотига 30 фоиз экспорт божи қўлланила бошланади. Маҳсулот уруғига эса 70 фоиз.\nЭкспорт божларини ҳисоблаш тартиблари бор. Ўшанга қараб ўртача олиб кириладиган нархлар 30-40 фоизгача ошиш эҳтимоли мавжуд.\nБугунги кунда ҳукуматимиз томонидан кўрилаётган чоралар натижасида, хусусан, импорт учун қўшилган қиймат солиғини олиб ташлаш, бошқа давлатлардан кунгабоқар ёғини олиб кириш режалаштирилаётгани инобатга олинса, нархлар юқори даражада ошиб кетиши эҳтимоли йўқ.\nАйниқса, пахта ёғи нархи тушиши кутилмоқда. Масалан, ўртача 12-13 минг сўм атрофида, максимум 15 минг сўм бўлиши мумкин.\nПахта ёғи фақат ўзимизда ишлаб чиқарилади. Катта бўлмаган ҳажмда экспорт ҳам қилинади. Бизда асосан, кунгабоқар ва соя ёғлари импорт қилинади.\n- Пахта ёғи ўзимизда етарли ишлаб чиқарилса-да, нархи ошиб бормоқда. Бунинг асосий сабаблари нимада?\n- Республикамизда аҳоли истеъмоли учун йилига камида 310 минг тонна ўсимлик ёғи талаб этилади. Ўтган йили 450 минг тонна ёғ маҳсулотлари ички бозорга реализация қилинган. Шундан 250 минг тоннаси импорт қилинган.\nБу аҳолини ўсимлик ёғи билан тўлиқ таъминлаш қувватига эга эмасмиз, дегани. Импортдан кўп ҳажм келаётгани ҳисобига нархларимиз ҳам, талабимиз ҳам унга боғлиқ бўлиб қолган.\nOnline7 Current hosts121 All hosts257338


29 May 2020, 14:08 317 ... Спорт\nЎзбекистон, Тошкент – Batafsil.uz ЯА. Олимпия ўйинлари дастурига киритилган ВМХ (велосипедли мотокросс) йўналиши бўйича Жиззах вилоятида трасса қурилиши бошланди. Буҳақида Миллий олимпия қўмитасига ҳавола қилган ҳолда мухбиримиз маълум қилмоқда.\nҲозирда Жиззах вилояти ҳокимлиги ҳамда Ўзбекистон велосипед спорти федерацияси раҳбарияти томонидан трасса учун ажратилган ҳудуд пухта ўрганиб чиқилмоқда. Таъкидлаш жоиз, мазкур қурилиш вилоят ҳокимлиги ташаббуси билан лойиҳалаштирилмоқда.\nТрасса Украина, Франция ва бельгиялик мутахассислар томонидан лойиҳалаштирилади. Халқаро парвозлар тиклангач экспертлар қурилиш жараёнини бевосита назорат қилиб боришади. Дастлабки ҳисоб-китобларга кўра, трассани сентябрь ойида очиш кутилмоқда.\nBMX – велосипед спортининг янги турларидан бири сифатида ўтган асрнинг 70-йилларида Калифорнияда пайдо бўлган.\nBMX халқаро федерацияси 1981 йил апрель ойида ташкил этилган ва расмий жаҳон чемпионатлари 1982 йилдан, яъни маунтинбайк бўйича биринчи жаҳон чемпионатидан қарийб 10 йил олдин ўтказила бошланган. 2008 йилдан буён BMX Supercross Олимпия ўйинлари дастурига киритилган.\nМусобақалар махсус трассалар ва 20-26 дюймли ғилдиракли велосипедларда ўтказилади.


19 Январь 2017 14:27 1247\nҚирғиз-Россия тараққиёт фондига Россия томонидан ажратилган 500 млн. доллар маблағдан бугунги кунга келиб, 175 миллиони 637та лойиҳани молиялаштириш учун манба бўлиб хизмат қилди, дея ёзади Қирғиз Республикаси ҳукумати расмий сайти.\nБу ҳақда, 18 январь куни Бишкекда ўтказилган йиғилишда Қирғизистон иқтисодиёт вазири Арзибек Кожошев маълумот берган.\nУшбу фондга асос солингандан бери мамлакат тадбиркорларига 3 миллион долларгача бўлган кредитлар «РСК Банк» ва «Айил банк»лар орқали бериб келинаётганди. Айни пайтда «БТА Банк» ва «Қирғизистон» банклари орқали ҳам тадбиркорлик субъектларини молиялаштириш йўлга қўйилди. Бу маҳаллий саноатчиларга кенг йўл очиб бермоқда.\n«Молиялаштиришнинг устувор соҳалари сифатида агросаноат мажмуалари, текстиль, қайта ишлаш, тоғ-кон ва металлургия саноати ҳамда транспорт инфраструктураси, туризм ва тиббиётга алоҳида эътибор қаратилмоқда», — таъкидлади Арзибек Кожошев.\n2017-02-26 22:26:38 1668\n2016-12-14 23:32:16 1453\nНаманган вилояти ҳокимининг Хитой ташрифи чоғида 384 миллион долларлик инвестиция шартномалари имзоланди\n2018-07-30 13:16:00 1903\n2017-03-19 10:04:55 2270


Россия Қирғизистондаги иншоотлари ҳимоясига киришган - BBC O'zbek\nРоссия Қирғизистондаги иншоотлари ҳимоясига киришган\n8 Апрел 2010\nРоссия Президенти Дмитрий Медведев мамлакатининг Қирғизистон ҳудудидаги барча дипломатик, ҳарбий ва бошқа иншоотлари хавфсизлигини мустаҳкамлашга буйруқ берган.\nРоссия Бош вазири Владимир Путин муваққат ҳукумат раҳбари Роза Отунбоева билан бўлган телефон суҳбатида мамлакатининг Қирғизистонга инсонпарварлик ёрдами беражагини билдирган.\nКеча Кремль Қирғизистондаги ҳодисалар ортида Россия тургани ҳақидаги баъзи хабарларни рад этганди. Расмий Москванинг билдиришича, президент Дмитрий Медведев ва Бош вазир Владимир Путин Қирғизистондаги воқеалар борасида мунтазам хабардор этилмоқда.\nПрагада Россия президентига ҳамроҳлик қилаётган юқори мартабали мулозим махфийлик шарти остида Манасдаги АҚШ базаси ёпилиши кераклигига ишора қилган.\n"Қирғизистонда битта - у ҳам бўлса, Россия базаси бўлиши лозим," деб айтган россиялик мулозим.\nҚирғиз муваққат ҳукуматининг нуфузли мулозими ҳам АҚШ ҳарбий базаси ижара муддати қисқартирилиши эҳтимоли юқори эканини айтган.\n"Бакиевни кетказишда Россия ўз ролини ўйнади," деган Ўмурбек Текебаев.\nАйни вақтда кузатувчилар ҳозирги туқнашувлар Қирғизистон ва Россия муносабатлари совуқлашган бир пайтда кечаётганига ишора этишади.\nУларга кўра, охирги пайтларда расмий Бишкек олиб борган сиёсат Кремлда қаттиқ норозилик уйғотган.\nПрезидент Қурмонбек Бакиев АҚШ ҳарбий базасини ёпишга қарор қилганига қарамасдан, Америка ҳарбийларининг базада қолдирилгани, кузатувчилар фикрларича, Кремлни қаттиқ ғазабга келтирган.\nЧунки қирғиз ҳукумати Россиянинг молиявий ёрдамга оид ваъдаси ортидан "Манас" базасини ёпиш қарорига келгани айтилганди.\nЎтган йил ёзида Москва Бишкекка икки миллиард доллардан кўпроқ имтиёзли кредит ва бошқа молиявий ёрдамларни ажратишга ваъда қилганди.\nРоссия Қирғизистонга 150 та ҳарбийсини жўнатди\nРасмийларга кўра, Қирғизистон ҳудудидаги Россия дипломатик ва бошқа идоралари, ҳарбий иншоотлари хавфсизлигини кучайтириш мақсадида 150 та ҳарбий десант Қирғизистоннинг Кант ҳарбий базасига юборилган.\nАввалроқ Дмитрий Медведев яна бир бор ҳар икки томонни зўравонликлардан тийилиш ва қон тўкилишига йўл қўймасликка чақирганди.\nЎз навбатида, Россия Бош вазирининг матбуот воизи Дмитрий Песковнинг айтишича, Владимир Путин қирғиз муваққат ҳукумат раҳбари сифатида Роза Отунбоева билан телефон орқали суҳбатлашган.\nРоссия Бош вазири матбуот воизининг билдиришича, "Отунбоева хоним Владимир Путинга Қирғизистондаги вазият бутунлай ўз назорати остида экани ва мамлакатдаги оғир иктисодий вазият боис мамлакати иқтисодий ёрдамга муҳтож эканлигини"ни айтган.\nБунга жавобан жаноб Путин ҳам, "Ҳар икки мамлакат орасидаги хос муносабатдан келиб чиқиб, Россия ҳар доим Қирғизистон халқига ёрдам бергани ва бундан кейин ҳам инсонпарварлик ёрдами беришга тайёр," эканини айтган.\nКеча чоршанба куни Владимир Путин Қирғизистондаги воқеаларда Москванинг қўли борлигига оид гумонларни рад этиш қатори, президент Қурмонбек Бакиев ҳам собиқ президент Асқар Акаев хатоларини такрорлаганига ишора этганди.\n"Қирғизистондаги воқеаларга на Россиянинг, на каминанинг ва на Россия расмийсининг бирор алоқаси йўқ. Шахсан мен учун учун ушбу воқеалар кутилмаган ҳол бўлди. Лекин, шу билан бирга, бир нарса менинг ёдимда: Бакиев жаноблари ҳокимиятдан ағдарилган президент Акаев ўрнига қудратга келганида, Асқар Акаевни оилавий тарзда ҳокимиятни бошқарганликда кескин танқид қилганди. Назаримда, Қурмонбек Бакиев ҳам собиқ президент Акаев тушган тузоққа илинмоқда," деб айтганди Бош вазир Владимир Путин.


Трамп Путинни, Россия ва Эронни Сурия аҳолисига кимёвий ҳужум қилганликда айблади\nАҚШ президенти Дональд Трамп президента Путинни, Россия ва Эронни Сурияда кимёвий қурол қўллаганлик учун жавобгар деб айтди.\nТрамп Твиттерда шундай деб ёзди:\n"Ҳалок бўлганлар кўп, аёллар ва болалар ҳам Суриядаги кимёвий ҳужумнинг қурбони бўлди. Бу ёвузлик содир бўлган ҳудуд Сурия армияси томонидан тўсиб қўйилган ва ўраб олинган, бу ҳолат эса бошқа мамлакатлардан гувоҳлар у ерга боришини иложсиз қилиб қўймоқда. Президент Путин, Россия ва Эрон Асад деган ҳайвонни қўллаб-қувватгани учун жавобгар...".\nАсад содир қилинган ёвузлик учун қаттиқ жавоб бериши шарт, деб баён қилганини, таъкидлайди "Америка овози".\nРим папаси Франциск Сурияда заҳарли газ қўллаб, ҳужум содир этилганини 8 апрель, якшанба куни кескин танқид қилди. "Урушнинг яхшиси ҳам, ёмони ҳам бўлмайди, демак бу қуролсиз одамларга нисбатан оммавий қирғин воситаларини қўллашни оқлаши мумкин эмас", - деб баён қилди Франциск Ватикандаги якшанба кунги ибодат вақтида. “Понтифик ўнлаб қурбонлар берилгани ҳақида Суриядан келаётган даҳшатли хабарлар” муносабати билан сиёсий ва ҳарбий раҳбарлардан “бошқа йўл, тинчликка олиб келадиган ягона йўл – музокараларни танлашни” талаб қилди.\nТуркия ТИВ ҳам Дума шаҳрида кимёвий қурол қўланилганини қоралади, Анқаранинг фикрига кўра, бунинг ортида илгари ҳам икимёвий қурол қўллагани билан танилган Сурия тузуми турибди.\nБир қатор хайрия ташкилотлари қўғолончиларнинг назорати остидаги Дума шаҳрига қилинган ҳаво ҳужумларида хлорланган газ ишлатилганидан келиб чиқмоқда. 150 киши унинг қурбони бўлган бўлиши мумкин. Сурия расмий ОАВ бу хабарларни инкор қилаяпти.\nРоссия ТИВ Суриядаги кимёвий ҳужум ҳақидаги хабарни "ўйлаб чиқарилган" деб атади. Суриядаги томонларни яраштириш бўйича Россия марказининг бошлиғи генерал-майор Юрий Евтушенко Башар Асад тузуми томонидан Шарқий Гутада кимёвий қурол қўллагани ҳақидаги хабарлар ҳақиқатга тўғри келмаслигини билдирди..\nХалқаро француз радиоси Россия Қуролли кучлари штабининг бошлиғи генерал-майор Валерий Герасимов томонидан яқинда қилинган огоҳлантиришни иқтибос қилиб келтирмоқда. Генерал жангарилар Шарқий Гутада кимёвий ҳужумни саҳналаштираётганини таъкидлаган эди.


Қиёматнинг катта аломатлари: Уч марта ер ютиши\nBy Зубайр Исмоил on 09/03/2019 МАҚОЛАЛАР ҚИЁМАТ АЛОМАТЛАРИ\nУЧ МАРТА ЕР ЮТИШИ\nОхирзамонда содир бўлишини Расулуллоҳ саллаллоҳу алайҳи ва саллам хабар берган катта аломатлардан яна бири уч марта ер ютишидир. Юқорида зикр этилган Ҳузайфа ибн Усайд разияллоҳу анҳунинг ҳадиси шунга далолат қилади. Унда Расулуллоҳ саллаллоҳу алайҳи ва саллам: «Дарҳақиқат, ундан олдинги ўнта аломатни кўрмагунингизча қиёмат қойим бўлмайди», дедилар ва жумладан учта ер ютишни: машриқ, мағриб ва Араб Яриморолидаги ер ютишни зикр қилдилар.\nУмму Салама разияллоҳу анҳодан ривоят қилинган ҳадисда эса Расулуллоҳ саллаллоҳу алайҳи ва саллам бундай деганлар: «Мендан кейин машриқда бир ер ютиш, мағрибда бир ер ютиш, Араб Яриморолида бир ер ютиш содир бўлади». Умму Салама: «Эй Расулуллоҳ, солиҳ кишилар бўлатуриб ҳам ер ютиб кетадими?» деб сўради. «(Ҳа,) қачонки унинг аҳли нопокликни кўпайтириб юборса», дедилар Расулуллоҳ саллаллоҳу алайҳи ва саллам.\nҲофиз Ибн Ҳажар раҳимаҳуллоҳ айтади: «Бунгача ҳам талай ер ютишлар содир бўлган. Эҳтимол, мазкур уч бор ер ютиши аввалгилардан кўра кенгроқ кўламда, яъни макон ёки ўлчам жиҳатидан олдингилардан каттароқ ҳажмда бўлиши мумкин».\n Табароний «Ал-авсат»да (4/74) ривоят қилган. Ҳайсамий «Мажмаъ аз-завоид»да (8/11) бундай деган: «Табароний «Ал-авсат»да ривоят қилди. Санадида Ҳаким ибн Нофеъ бор. Уни Ибн Маин ишончли деб билган, қолганлар эса заиф санаган. Ҳадис санадидаги бошқа ровийлар ишончлидир».\n «Фатҳ ал-Борий», 13/84.\nAvvalgi maqolaТаҳорат: Маҳсига масҳ тортиш (3)\nKeyingi maqola Эй иймон келтирганлар (6): Рўзанинг фарзлиги ва аҳамияти


16:43 07 Июл 2020\n10:08 08.03.2020 (Янгиланган 11:00 08.03.2020) Ҳавола олиш\nID-карталар фақат Ўзбекистон ҳудудида амал қилади. Чет элга чиқиш учун биометрик паспорт олиш керак.\nТОШКЕНТ, 8 мар — Sputnik. Ўзбекистонда 2021 йил 1 январдан бошлаб биометрик паспорт ўрнига ID-карталар берилади. Бу ҳақда ИИВ ахборот хизмати хабар қилди.\nВазирлар маҳкамаси қабул қилган қарорда қайд этилишича, 2021 йил 1 январдан бошлаб барча янги туғилган чақалоқларга, Ўзбекистон фуқароларига, фуқаролиги бўлмаган шахсларга ва Ўзбекистонда доимий яшайдиган чет эл фуқароларига биометрик паспорт ўрнига 10 йил муддатга ҳужжат эгасининг шахсини ва фуқаролигини тасдиқловчи ҳужжат сифатида идентификация ID-картаси берилади.\nТаъкидланишича, ID-карталар фақат Ўзбекистон ҳудудида амал қилади. Чет элга чиқиш учун Ўзбекистон фуқаросининг чет элга чиқиш учун биометрик (“загранпаспорт”) паспорти берилади.\nХабарда келтирилишича, ID-карталарни бериш тизимига ўтиш ривожланган хорижий давлатлар тажрибасини ҳисобга олган ҳолда амалга оширилмоқда ва фуқароларни рақамли идентификация қилиш тизимини жорий этишни жадаллаштиради.\nШунингдек, фуқароларнинг бирламчи маълумотларини Ўзбекистон вазирлик ва идораларининг ахборот тизимларига интеграциялаш жараёнини автоматлаштиради, аҳолига давлат хизматларини кўрсатиш жараёнини осонлаштиради ва оптималлаштиради.\nЭслатиб ўтамиз, ID-карта жорий этиш ва паспортларни босқичма-босқич билан уларга алмаштириш 2021 йилгача қолдирилган эди.\n16:12 Жиззах шаҳар ҳокимлиги биноси карантинга олинди\n16:06 Ширингина қизалоқ: хонанда Лола Йўлдошева учинчи бор она бўлди\n16:05 Ғалати шарқий фронт: АҚШ Европани Осиёга алмаштирмоқда\n15:12 Ҳамма кутмоқда: ЖССТ СOVID-19'га қарши Россия вакцинасига қизиқиш билдирди


“Моддий манфаат йўқ бўлса ҳам маънавий фойда катта”. “Парвона” 10.10.2013 – Davronbek's blog\nPosted on October 10, 2013 November 23, 2017 AuthorDavronbekLeave a comment\n“Моддий манфаат йўқ бўлса ҳам маънавий фойда катта”\nҲозирги кундаги энг катта маънавий портал эгаси Тожиалиев Давронбек Рустамович 1984 йил 15 февраль куни Марғилон шаҳрида дунёга келган. Ўзбекистон давлат жаҳон тиллари университетининг халқаро журналистика факултетини (2005) ва Ўзбекистон Миллий университетини (2007) тамомлаган.\n“Маърифат” газетасида мухбир, дизайнер, “Тафаккур” нашриётида ахборот технологиялари бўлими бошлиғи, Нью-Йорк шаҳрида чоп этиладиган биринчи ўзбек газетаси “Ватандош”да Бош муҳаррир лавозимларида ишлаган.\nЖурналистика соҳасида Германия, Польша ва Қозоғистонда малака оширган. У ташкил этган www.ziyouz.uz портали UZ Миллий домени 2012 Интернет-фестивалининг “Фан ва таълим соҳасида энг яхши сайт” йўналишида биринчи ўринни қўлга киритган. 2013 йили халқимизнинг кўп асрлик маънавий қадриятлари, маданиятини кенг тарғиб қилиш, миллий манфаатларимизни ҳимоялаш, ёшларни турли ахборот хуружлари, жумладан, “оммавий маданият”нинг салбий таъсиридан асрашга қаратилган журналистик фаолиятим учун Интернет-журналистика йўналишида “Олтин қалам” Миллий мукофотини қўлга киритган.\n“InfoCOM – 2013” – ахборот-коммуникация технологиялари ҳафталиги доирасида ўтказилган UZ Миллий домени-2013 интернет-фестивалининг “Фан ва таълим соҳасида энг яхши сайт” йўналишида www.ziyouz.uz портали биринчи ўринни қўлга киритди. Шунингдек “Камолот” ёшлар ижтимоий ҳаракати ташаббуси билан қатор вазирлик, идора ва ташкилотлар ҳамкорлигида ўтказилган “MIT.uz” миллий интернет-танловининг “Ўзбекистоннинг бой маданияти, санъати, тарихи ва мустақиллик ғоясини акс эттирадиган энг яхши сайт” номинациясида Ziyouz портали иккинчи ўринни эгаллади.\nДавронбек Тожиалиев билан суҳбатимиз «Зиё истаган қалблар учун» шиори остида фаолият юритаётган Ziyouz портали ҳақида бўлди.\n— Журналистлика касбини танлашингизга нима сабаб бўлган? Бу касбнинг машаққати нимада?\n— Журналистикага ёшликдан қизиққан бўлсам-да, абитуриентликнинг биринчи йили Иқтисодиёт университетига топшириб, ўқишга кира олмаганман. Кейинги йили эса яхшироқ тайёргарлик кўриб, ўзим қизиққаним халқаро журналистика факультетига ўқишга кирганман. Журналистиканинг машаққати журналистнинг холис ва мамнун қила оладиган фикрни айта олишида деб ўйлайман. Маълумки, бирон воқеада, албатта, икки томоннинг манфаати ётади, яъни бирёқлама фикр бўлмайди. Журналист ана шу икки томонни ҳам хафа қилмасдан уларга бирдек маъқул бўла оладиган фикрни айтиши, ифодалай олиши керак деб ҳисоблайман. Маҳмудхўжа Беҳбудий таълим берганидек “Бир кишини тўғрисинда хат ёзилур экан, ўшал одамни ояндаги дўст ва ё душман, яхши ва ямон бўлиши ва аҳволини тағйир топилиши эҳтимолини ёдға тутиб, хулоса ҳар бир ишға дастуриламал ҳикмат бўлғон – «Хайрул умури-авсатуҳо» (Амалларнинг яхшиси ўртачасидир) ҳадиси шарифиға амал лозимдур”. Менимча, журналист ана шу ўрта йўлни танлаши керак. Касбимизнинг машаққати ҳам шунда. Бунинг учун эса журналист топқир ва билимли бўлиши керак деб ўйлайман. Қайси касбни танламанг фидойи бўлиб, ўз ишингизни яхши кўрмасангиз, кўзлаган мақсадингизга ета олмайсиз. Сайт орқали қилаётган ишларим кимгадир маънавий озуқа бераётганидан, ўқишга иштиёқманд инсонларга кўмак бўлаётганидан мамнун бўламан.\n— Иш фаолиятингизни газетада бошлаб, кейин интернет журналистикасига ўтгансиз. Ҳозир ана шу икки йўналишни таққослаб, интернет журналистиканинг тезкорлигини пеш қилувчилар кўпаймоқда. Бу ҳақда фикрингиз қандай?\n— Ҳар бир оммавий ахборот воситасининг ўз ўқувчиси бўлади. Кўплар радио кашф этилганда газетанинг, телевидение кашф этилганда радионинг инқирозини башорат қилишган эди. Интернетнинг шиддат билан ривожланишини кўриб, бошқа ОАВларнинг умри қисқараради дегувчилар кўп топилгани билан ҳар бир тармоқ ривожланмоқда. Интернет эса ҳамма ахборот воситаларини ўзида жамлаган тармоққа айланиб бўлди. Унда газетадаги шарҳ, радиодаги овоз, телевидениедаги тасвир уйғунлигида оператив ахборот етказиш имкони мавжуд.\n— Сиз ташкил қилган ziyouz.uz жуда кўпчилик учун фойдали манбага айланди. Бундай сайтни яратиш фикри қачон туғилган? Кимдир ғоя берганми?\n— Ёшликдан ўзимга зарур бўлган маълумотларни турли дафтар ва кундаликларга ёзиб борганман. Мана шу маълумотларни бошқаларга ҳам улашиш фикри доимо мени янгиликлар сари бошлаган. Юртимизда интернетнинг ривожланиши билан мендаги ғояни айнан шу тармоқда амалга оширишга имкон берди. 2004 йил 9 апрель куни ана шундай маълумотлардан ташкил топган илк саҳифаси дунё юзини кўрди.\n— Сайтга жойланаётган китобларни муаллифларнинг рухсати билан жойлайсизми? Бу китобларни бемалол кўчириб олиш имкони бор. Демак, истаган одам бепул кўчириб фойдаланаверади. Бу муаллифлик ҳуқуқига зид эмасми?\n— Порталга киритилаётган китобларни жойлашда муаллифлик ҳуқуқига амал қилишга ҳаракат қиляпман. Аксарият китоблар муаллифларнинг рухсати билан жойланяпти. Муаллифларнинг ўзлари ҳам китобларини юбориб, сайтда эълон қилишимни истаяптилар. Бундан ташқари айнан муаллифлик ҳуқуқини ҳимоя қилиш мақсадида ҳар бир китоб юкланадиган саҳифага «Ушбу китобдан фақатгина шахсий мутолаа мақсадида фойдаланиш мумкин. Тижорий мақсадларда фойдаланиш (сотиш, кўпайтириш, тарқатиш) қонунан тақиқланади» деган огоҳлантиришни ёзиб қўйганман. Оригинал китоб шаклидаги электрон китобларни эса техник жиҳатдан фақатгина компьютерда ўқиш учун мўлжаллаганман, уларни принтерда чоп этиш техник жиҳатдан мумкин эмас.\n— Сайтдаги китоблар бепул. Бундан сизга қандай фойда бўлади? Ахир ҳар қандай меҳнат моддий жиҳатдан рағбатлантирилиши керак-ку?\n— Бу саволни кўпчиликдан эшитишга тўғри келади. Сайт ҳеч қандай иқтисодий манфаат келтирмайди, десам негадир ишонгилари келмайди. Лекин ҳақиқатан ҳам шундай. Аммо сайт ортидан топган маънавий фойдани айтиб адо қилиб бўлмайди. Портал маълумотларини тайёрлаш жараёнида кўп нарсаларни ўрганаман. Мана шу камтарона хизматим юртимиз Интернет фойдаланувчилар, билимга чанқоқ ёшларимизга оз бўлса-да фойда келтираётган бўлсам, мақсадимга эришаяпман деб ҳисоблайман.\n— Бу йил “Олтин қалам” мукофоти билан тақдирландингиз. Аввал ҳам мукофотга ижодий ишларингизни топширганмисиз?\n— Аввалги йил ҳам топширган эдим. Бу йил эса ғолиблар қаторидан ўрин эгаллаганимдан мамнунман.\n— Сайтдаги фаолият ижодга вақт қолдиряптими?\n— Аслида сайтдаги фаолият ҳам ижоднинг бир тури. Лекин мақола ёзиш, ижодий таржималар учун бироз вақт кам ажратишга мажбур бўляпман.\n— Табиийки, порталга хат ёзувчилар, изоҳ қолдирувчилар жуда кўп. Уларнинг ҳаммасини кузатиб борасизми?\n— Ҳаммасини кузатиб бораман. Лекин барчасига ҳам жавоб беришга вақт ва имконим бўлмайди. Кўпинча, сайтдан осонгина топиш мумкин бўлган нарсаларни қайта-қайта сўрашади. Аммо муҳим сўровларга албатта жавоб ёзиб юборишга ҳаракат қиламан.\n— Ҳозир қандай лойиҳаларни амалга ошириш билан машғулсиз?\n— Ҳозирда кўпчилик ишлатаётган Android тизимида ишлайдиган телефонлар учун китоблар тайёрлаяпман. Улардан 20 тасини сайтга жойладим. Бундай китобларнинг қулайлиги ҳажмининг камлиги, доимо ёнингизда олиб юриш имкониятидир. Китобларни лотин ва кирилл алифбосида киритяпман. Ушбу электрон китобларнинг устунлиги ундан керакли маълумотларни қидириш орқали тез топиш имкониятидир.\n“Парвона” газетаси, 10.10.2013\nPDF formatda saqlab oling.\n← Previous Previous post: Қирғиз халқ мақоллари\nNext → Next post: Зиё ин қурган қалблар сари


Ички ишлар вазири, генерал-лейтенант А. Ахмедбаев ҳамда бошқалар алоҳида таъкидлаганидек, тизимни ислоҳ қилиш, уни замонавий технологиялар ва малакали кадрлар билан таъминлаш борасида амалга оширилаётган кенг кўламли чора-тадбирлар бугун юқори самара бераётир.\nХусусан, мамлакатимиз Биринчи Президентининг 2001 йил март ойидаги Фармонига мувофиқ, ички ишлар идораларининг жиноят қидирув ва терроризмга қарши кураш, тергов, ҳуқуқбузарликларнинг олдини олиш, патруль-пост хизмати ҳамда жамоат тартибини сақлаш, ёнғин хавфсизлиги, йўл ҳаракати хавфсизлиги хизматлари фаолияти такомиллаштирилди. Тизимнинг моддий-техника таъминотини яхшилаш, жиноятчиликка қарши кураш борасида профилактика ролини кучайтириш, кадрлар билан ишлаш, ходимларни ижтимоий ҳимоя қилишга қаратилган 2007-2008 йилларга мўлжалланган дастурнинг ҳаётга татбиқ этилиши эса тизим ислоҳотларида муҳим роль ўйнади. Пировардида соҳа ходимлари бугунги кунда юртимиз тинчлиги ва осойишталигини кўз қорачиғидек асраб-авайлаш орқали мамлакатимиз тараққиётига -муносиб ҳисса қўшмоқдалар.\nЎзбекистон Республикаси Президентининг кеча матбуотда эълон қилинган “Ўзбекистон Республикаси ички ишлар идоралари ходимлари куни муносабати билан бир гуруҳ ходимларни мукофотлаш тўғрисида”ги Фармони соҳада самарали фаолият юритаётган тинчлигимиз посбонларининг хизматига кўрсатилган юксак эътиборнинг ёрқин намунаси бўлди. Мазкур ҳужжат билан 41 нафар жасур ва фидойи ходимлар давлатимизнинг юксак мукофотлари билан тақдирланди. Тадбир доирасида орден ҳамда медаллар тантанали равишда ўз эгаларига топширилди.\n— Давлат ва жамоат ташкилотлари, хусусан, фуқаролар йиғинлари билан ҳамкорлигимиз жойларда ҳуқуқбузарлик ҳамда жиноятчилик ҳолатлари сезиларли даражада камайишида муҳим омил бўлмоқда, — дейди “Содиқ хизматлари учун” медали соҳиби, Сирдарё вилояти Боёвут тумани ички ишлар бўлими профилактика катта -инспектори Улуғбек Рахманкулов. — Бу борада, айниқса, милиция таянч пунктлари катта ўрин тутади.\nЗеро, ушбу масканларда хизмат қилаётган фидойи инспекторлар маҳалла посбонлари, диний маърифат ва маънавий-ахлоқий тарбия масалалари бўйича маслаҳатчилар билан биргаликда ҳаракат қилишмоқда. Энг муҳими, нохуш ҳолатлар олди олинаётир. Тақдирланганим ҳақида эшитганимда айнан шуларни ўйладим. Ушбу юксак мукофотни ички ишлар тизимида меҳнат қилаётган фидойи ҳамкасбларимга кўрсатилган ғамхўрлик, деб биламан. Бундан кейин ҳам бор кучимиз, билим ва маҳоратимизни юртимиз тинчлиги ҳамда халқимиз осойишталиги йўлида сарфлаймиз.\n— Маълумки, малакали кадрлар ҳар бир соҳанинг келгуси истиқболини белгилайди, — дейди “Дўстлик” ордени соҳиби, Ўзбекистон Республикаси Ички ишлар вазирлиги -Тошкент олий ҳарбий-техника билим юрти кафедра бошлиғи Руслан Азизов. — Дарҳақиқат, етук, салоҳиятли, Ватанга ва ўз бурчига садоқатли кадрлар ислоҳотлар жараёнида халқимизга камарбаста бўла олади. Шундан келиб чиққан ҳолда, Ички ишлар вазирлиги тизимидаги олий ўқув юртлари — ИИВ Академияси, Тошкент олий ҳарбий-техника билим юрти ҳамда Ёнғин хавфсизлиги олий техник мактабида курсантлар ва тингловчилар учун барча шарт-шароит яратилган. Бугун шулардан унумли фойдаланиб, тизим учун ҳар жиҳатдан етук кадрларни тайёрлашга ҳаракат қилаяпмиз. Камтарона меҳнатим юксак даражада эътироф этилганидан бошим кўкка етди. Айни чоғда бу -зиммамдаги масъулиятни янада оширади.\nШунингдек, тадбирда ўз фаолияти давомида намуна кўрсатиб келаётган бир гуруҳ соҳа ходимлари вазирлик томонидан муносиб рағбатлантирилди.\nСанъаткорлар иштирокидаги концерт дастури тадбирга байрамона шукуҳ бағишлади.\nМазкур рукндаги бошқа мақолалар: « Тинчлик ва осойишталик — улуғ неъмат\tАрзон уй-жойлар қуриш дастури — қишлоқ тараққиётининг янги босқичи »


Бекободда 9 синф ўқувчиси эр-хотиннинг шахсий маълумотларини тарқатмаслик учун ... - UzNews.uz\n29 марта, 17:12 1519 0\nБекободда 9 синф ўқувчиси эр-хотиннинг шахсий маълумотларини тарқатмаслик учун пул талаб қилди\n15 ёшли Маржона Х. 36 ёшли эркакдан хотини билан тушган шахсий фото ва видеоларини тарқатиб юбориш билан таҳдид қилган. У буни Telegram аккаунти хотирасини тиклаш орқали қўлга киритган.\nТергов департаменти хабарига кўра, 25 март куни 36 ёшли Муҳаммадориф Г. Бекобод шаҳар ИИБга ариза билан мурожаат қилади.\nУ аризасида турмуш ўртоғининг олдин ишлатган абонент рақамидан номаълум аёл қўнғироқ қилиб, турмуш ўртоғи Шаҳло В. билан унга тегишли ўзаро сурат ва видеоёзувларни ижтимоий тармоқларда тарқатмаслик учун 5 млн сўм талаб қилаётганини маълум қилади.\nЎтказилган тезкор тадбирда, товламачи 500 АҚШ долларини олаётганида ашёвий далиллар билан ушланган.\nМаълум бўлишича, ушбу жиноятни 9-синф ўқувчиси 15 ёшли Маржона Х. содир этган. У Шаҳлога тегишли бўлган абонент рақамни сотиб олади ва ушбу рақамга Telegram аккаунти очиб, эски хотираларни тиклаши натижасида ўзга шахсларнинг фото ва видеосуратларини қўлга киритган.\nМазкур ҳолат бўйича вояга етмаган Маржона Х.га нисбатан Жиноят кодексининг 165-моддаси 1-қисми (Товламачилик) билан жиноят иши қўзғатилиб, гумон қилинувчи тариқасида жалб қилинган. Ҳозирда тергов ҳаракатлари олиб борилмоқда.


Фарғоналик 11 ёшли дизайнер: унинг ясаган моделлари аллақачон сотилмоқда\n13:31 / 01.11.2021\nНурилло Эгамбердиев Марғилон шаҳридаги Рақамли технологиялар марказида таҳсил олади. У 8-мактабнинг 6-синф ўқувчиси. Нурилло эрталаб мактабда, тушликдан кейин эса марказда ўқийди. Унинг марказда таҳсил ола бошлаганига бир йил бўлди.\nУ марказга келиб компьютерда Абдуллоҳ Инағамовнинг дарсларини кўриб, IT соҳасини ўрганган.\n«Асрорхон Умаровнинг YouTube’даги Exterior лойиҳасидан кўриб 1 ҳафтада интерьерлик ишини қилиб кўрганман. Ишим ўхшаганидан кейин модел ясаб профил очганмиз. Модел ясаб сайтга жойлаганмиз. Моделим сотилганидан кейин ишга қизиқишим ортган.\n3 ой бўлди ўзимга профил очдим. Ҳозиргача 8 минг рубл тушди. Мени кўришиб бир-икки ўртоқларим ҳам марказга келишди. Дўстларимга ўргатдим. YouTube’дан улар ҳам ўрганишди. Бошида ишни интерьердан бошлаганман. Кейин эса модел ясаб кўрганман. Ишларим сотилганидан кейин Exterior’га қизиқиб қолиб Exterior ишини ҳам қилганман.\nҲозирда гилам, стол-стул моделларини ясаяпман. Photoshop, Marvelous программаларини ўрганяпман. Marvelous дастурида чойшаблар, юмшоқ материаллар чиқарса бўлади. Photoshop’да расмлар билан ишлашга қизиқаман», – дейди ёш дизайнер Нурилло Эгамбердиев.\nНурилло Эгамбердиевнинг 3В Max йўналиши бўйича амалга ошираётган лойиҳалари марказ раҳбарияти томонидан ҳам эътироф этилди.\n«IT паркимиз 2020 йил июн ойида ташкил топган. Технопарк ҳозирда 20га яқин йўналишларда таълим бериб фрилансерлик фаолиятидан профессионал дастурчи даражасига чиқишга йўналтирилган. Республикамизда кузатилаётган қувончли нарса бу IT соҳаси ёшариб бораётганидир. Намуна сифатида Нурилло Эгамбердиевни олишимиз мумкин. Ёш бўлишига қарамасдан соҳани мукаммал эгаллашга интиляпти, ҳамда бу борада озгина ўзининг даромадини қилишга эришиб келмоқда», — дейди ИТ парк Фарғона филиали директори Баҳромжон Жалилов.\nРақамли технологиялар марказида турли йўналишда ўқувчилар таҳсил олади. Нурилло Эгамбердиев 3D Мах йўналишини танлаган. Нуриллонинг 3D Max йўналиши бўйича интерьерлик, мебел дизайни ишлари халқаро платформаларда сотиляпти.\nIT’га қизиқувчи қизлар учун менторлик дастури эълон қилинди: унда грант ютиш имконияти бор\n“Фақат интернетга эмас, Ўзбекистон тараққиётига қўйилган тўсиқ”. IT-тадбиркорлар – тармоқлар блокланиши ҳақида


18.10.2018 12:36 0 3861\nЎзбекистон Республикаси Президенти фармойиши билан Президент Администрациясининг оммавий ахборот воситалари, телевидение ва матбуотни ривожлантириш шўъбасига тайинловлар амалга оширилди. Бу ҳақда «Xabar.uz» манбаси маълум қилди.\nЖумладан, Салимбой Тўраевич Ашуров Ўзбекистон Республикаси Президенти Администрацияси оммавий ахборот воситалари, телевидение ва матбуотни ривожлантириш шўъбаси мудири этиб тайинланган.\nШунингдек, Баҳодир Махсутович Юнусов мазкур шўъбанинг бош консультанти, Элбек Улуғбекович Долимов эса шўъбанинг етакчи консультанти лавозимига тайинланган.\nҚайд этиш лозимки, бунга қадар Салимбой Ашуров Президент девонида, Баҳодир Юнусов Бош прокуратуранинг мультимедиа марказида, Элбек Далимов эса Ахборот технологиялари ва коммуникацияларини ривожлантириш вазирлиги матбуот котиби лавозимида ишлаб келишаётганди.\nтайинловлар Президент администрацияси\nЖамият 30/04, 10:56


ИнтерФУТБОЛ :: Легионерларимиз: Ж.Корея, Қозоғистон ва Таиландда гол\n«Ўзбекча дуэль» йўқ... Жанубий Корея «К»-лигаси 5-турида таркибида Рустам Ашурматов ўйнаётган «Канвон» ўз майдонида Жамшид Искандеровнинг клуби - «Сеонгнам»га қарши баҳс олиб бориб, 0:0 ҳисобига кўнди. Ашурматов мезбонлар ҳимоясида тўлиқ 90 дақиқа ҳаракатланиб, сариқ карточка олган бўлса, Искандеров «Сеонгнам» қайдномасига киритилмади. «Канвон» кейинги турда «Инчхон Юнайтед»ни 2:0 ҳисобида енгди. Рустам Ашурматов бу сафар ҳам 90 дақиқа фаол тўп сурди. Хусусан, 20-дақиқада айнан ҳамюртимиз бурчакдан оширилган тўпни боши билан дарвозага йўллаб, ҳисобни очди. «Сеонгнам» ҳам 6-турда ғалаба нашидасини сурди. Жамшид Искандеров «Поханг Стилерс» билан ўйин (2:1)нинг 84-дақиқасида майдонга тушди. «Сеул» ярим ҳимоячиси Икром Алибоев жарроҳлик амалиётидан кейин ниҳоят, секин-аста машғулотга қайтмоқда. Икром ҳозирча спорт залида якка тартибда шуғулланмоқда.\nАмалиёт яхши, натижачи? «Уфа» РПЛ 23-туридан ўрин олган учрашувни ўз майдонида «Локомотив»га қарши ўтказиб, минимал ҳисобда енгилди. «Темирйўлчилар» ғалаба голини 80-дақиқада нишонлашди. Бошқирдистон жамоасига ижара келишуви асосида қайтган ярим ҳимоячи Остон Ўрунов бу учрашувда тўлиқ 90 дақиқа ҳаракатланди. «Уфа» айни пайт 14 очко билан турнир жадвалининг 15-поғонасини банд этиб турибди. Россия қуйи дивизионидаги легионерларимизга келсак, «Текстильшик» - «Нефтехимик» ўйини (0:1)да меҳмонлар вакили Вагиз Галиулин 88-дақиқа тўп сурди, Бобур Давлатов эса захирада қолди. «Томь» ҳимоячиси Виталий Денисов «Факел»га қарши кечган омадсиз ўйин (0:3)да 61-дақиқагача майдонда ҳаракатланди.\n«Женоа»да иродали ғалаба, фақат... Италия «А» серияси 28-туридан ўрин олган «Парма» - «Женоа» баҳсида меҳмонлар иродали ғалабани тантана қилишди, фақат ҳамюртимиз Элдор Шомуродов иштирокисиз. Тўғри, миллий жамоамиз ҳужумчиси Генуя клуби бошланғич таркибидан жой олди, бироқ танаффусда ўз ўрнини Жанлука Скамаккага бўшатиб берди. Иккинчи бўлимда айнан шу футболчи «дубль» қайд этиб, «Женоа»га 3 очко тақдим этди - 2:1.\nСергеев голлари ҳисобини очди. «Актобе» сафига қўшилган Игорь Сергеев Қозоғистон Премьер-лигаси 2-турида чемпионатдаги голлари ҳисобини очди. У «Актобе» - «Тобол» учрашувининг 54-дақиқасида рақиб дарвозасини бош билан йўлланган чиройли зарба билан ишғол қилди. Бироқ унинг жамоаси якунда 1:1 ҳисоби билан кифояланди. Игорь бу учрашувда тўлиқ 90 дақиқа ҳаракатланди.\nУбайдуллаев бошланғич таркибда. Беларусь чемпиони - «Шахтёр» мамлакат чемпионати 2-турида «Энергетик-БГУ» меҳмони бўлиб, ортга 2:1 ҳисобидаги ғалаба билан қайтди. Солигорск клуби сафидаги ҳужумчимиз Шаҳзод Убайдуллаев бу сафар бошланғич таркибда майдонга тушиб, 56-дақиқагача чакки таассурот қолдирмади. Дейлик, «Шахтёр» ҳар икки голини ҳамюртимиз майдонда бўлган вақтда урди. «Динамо Брест» - БАТЭ учрашувида ҳисоб очилмади. Учрашувда 83-дақиқагача тўп сурган меҳмон жамоа ярим ҳимоячиси Шаҳбоз Умаров сариқ карточка олгани билан қайдномага кирди.\nБАА чемпионатида нима гап? Достон Ҳамдамовнинг клуби - «Хатта» БАА элит лигаси 22-турида «Бани Яс» майдонида ягона гол туфайли мағлубиятни тан олди. Ҳамюртимиз ушбу омадсиз учрашувда 69-дақиқагача майдонда бўлди. «Шаржа» эса Отабек Шукуров тўлиқ 90 дақиқа ўйнаган баҳсда мағлубиятдан зўрға қутулиб қолди. «Ал-Васл» билан ўйин голларга бой бўлиб, 3:3 ҳисобида якунланди. «Шабаб Ал-Аҳли» ҳам сафарда ўйнади, фарқли томони, Одил Ҳамробеков ва Жалолиддин Машариповнинг жамоаси «Ал-Дафра»ни 2:1 ҳисобида енгди. Одил Ҳамробеков бу ўйинда 64-дақиқагача ҳаракатланган бўлса, Жалолиддин Машарипов 90-дақиқада захирага олинди - тактик ўзгариш. «Шабаб Ал-Аҳли» шу билан очколари сонини 40тага етказиб, турнир жадвалида 3-ўринга кўтарилди.\nТаиландда ғалаба голи. Таиланд чемпионати 29-туридан ўрин олган «Супханбури» - «Муангтонг Юнайтед» ўйини 1:2 ҳисобида тугади. Меҳмонларга ғалаба келтирган гол 90+1-дақиқада Сардор Мирзаев томонидан урилди. У учрашувни бошланғич таркибда бошлаганди.\nЯхшибоевда жароҳат бор. Польша чемпионати етакчиси «Легия»га йўл олган Жасур Яхшибоев ҳозирча жароҳат туфайли майдонга тушаётгани йўқ. Шунингдек, «Рух» ҳужумчиси Бобур Абдухолиқов Украина чемпионати 19-туридан ўрин олган «Динамо»га қарши сафар ўйини қайдномасига киритилмади.


12 ойлик бахт ёки йил фасллари бўйлаб саёҳат\nЖон Стейнбек: «Одамлар саёҳатларни яратишмайди – саёҳатлар одамларни яратади» деган эди. Аслини олганда, саёҳатлар – инсон шахсини шакллантиришнинг муҳим омили. Ўзимиз сезмаган ҳолда, километр, денгиз ва океанларни босиб ўтиб, янги нарсаларни кашф қиламиз. Анъаналар, урф-одатлар, тиллар, қарашлар, маданият, архитектура... Биз маънан юксаламиз, сабаби ҳар бир саёҳатимиз романдек! Йил якунига етиб бормоқда, шу боис дунёнинг турли бурчаклари бизга ҳадя этувчи 12 ойлик бахтни эътиборингизга ҳадя этишга қарор қилдик!\nКўчада совуқ бўлганлиги боис, иссиқ ўлкаларга боришнинг айни вақти. Бунинг учун Жануби-Шарқий Осиё тўғри келади. Юртимизда қор ёки ёмғир ёғиб, ҳарорат минус даражага тушган бир пайтда қуёшда тобланиб, Пхукет пляжларидаги илиқ қумдан баҳра олиш нақадар ёқимли. Меҳмондўст, иссиқ Таиланд январни бетакрор муҳитда ўтказиш учун мукаммал танлов!\nМалайзия, аниқроғи, Куала-Лумпурга боришнинг айни вақти! Чунки февралда бу ерда хитойча янги йил нишонланади ва у сизни ҳақиқий шарқона эртак муҳитига олиб кетади!\nБаҳор – соғлиқни тиклаш, иммунитетни мустаҳкамлаш ва куч-қувватга тўлиш пайти. Бунинг учун Карлови Вари, Трускавец, Сочи ёки Нафталан каби машҳур курортлар маъқул келади. Асосийси – қайси соғломлаштирувчи йўналиш сизга тўғри келишини аниқлаб олиш!\nИлиқ ва майин май ойини севги шаҳри Парижда ўтказишга нима дейсиз? Ахир Монмартр бўйлаб сайр қилиш, Эйфель минораси ёнида суратга тушиш ва машҳур Лувр музейини томоша қилиш ниҳоятда ёқимли!\nЁз арафасида жўшқин ва қайноқ Каталония пойтахти Барселонага бориш мумкин! Бу ерда Гауди архитектурасини томоша қилиш, парклар бўйлаб сайр қилиш ва фаввораларни кўздан кечириш, шунингдек, ушбу мамлакатда доим ҳукмрон бўлган байрам ва тантаналарда иштирок этиш имконияти бор!\nМашҳур Треви фаввораси эсингиздами? Абадий Римнинг шу ва бошқа фаввораларини июнда томоша қилиш нақадар яхши! Колизей, Пиза минораси каби асосий сайёҳлик обидаларини кўздан кечириш пайтида желато музқаймоғини татиб кўришни унутманг!\nҚайноқ ёз ва жазирама иссиқ бизни денгизга чорлайди! «All inclusive» тизими бўйича ишловчи меҳмонхоналарни фақатгина Анталияда топасиз! Шинам меҳмонхоналар ва мусаффо пляжлар, қизиқарли экскурсион дастурлар ва албатта, турк таомларидан баҳра олинг!\nЁзнинг сўнгги ойида қизиқарли, сиру синоатга тўла Грузия ўзига чорлайди! Батумидаги ҳар бир бино, дарахтнинг ўзгачалиги Қора денгиздан эсаётган шамолда сезилади!\nАнталияни томоша қилдик, энди навбат Истанбулга! Машҳур «Муҳташам юз йил» сериалидаги Усмонлилар империяси маҳобатини ҳикоя қилувчи ноёб шаҳар сайёҳларни ўзига жалб этади. Бу ердаги ҳар бир бино тарихдан сўзлайди...\nШунингдек бу вақтда Туркиядаги Каппадокияга кириб ўтинг, у ердаги табиий ландшафт ва маданият шу қадар бетакрорки, уларни кўриб ёқа ушлайсиз!\nКузда эса Европа бўйлаб автобусда саёҳатга отланишингиз мумкин. Прагани унинг барча буюк иморатлари билан томоша қилинг ёки вақтга бўйсунмайдиган ва ўзининг маҳобатини сақлаб қолган Дрезденни кўришга шошилинг. Йўл-йўлакай Вена, Парижга кириб ўтиш ёки умуман Лондонга бир ойга сафар қилиш мумкин.\nАйнан куз «All inclusive» тизими бўйича дам олиш тақдим этилувчи Мисрнинг Шарм ал-Шайх курортига боришнинг энг яхши вақти. У ерда ўзингизни шайхлардек ҳис қилишингиз мумкин!\nЯнги йилга совғалар харид қилиш ва улкан мегаполиснинг замонавий услубини кўриш учун барча рекордларни янгилаб бораётган Дубайга йўл олиш мумкин. Дубай пляжлари, шопинг, машҳур иморатлари билан бизни ҳайратга солишда давом этади!\nМана шу 12 та йўналиш ҳақида сизга хабар беришга қарор қилдик! Янгиликни кашф қилиш ва буюк нарсалар ҳақида ўйлашдан қўрқманг! Хўш, 2019 йилда қайси давлатга сафар қилмоқчисиз?


«Солиқ ва божхона хабарлари» газетасининг 2013 йил 10 декабрь 49-сони - Gazeta.Norma.uz\n«Солиқ ва божхона хабарлари», №49, 2013й. 10 декабрь\nИнтерфаол хизматларнинг ривожланиши, улардан фойдаланишнинг қулайлиги ва сайтнинг барча учун очиқлиги давлат органларининг янада самарали фаолият юритишини, аҳоли ва тадбиркорлик субъектлари билан ўзаро ҳамкорлик ошкора амалга оширилишини таъминлайди.\nЎзбекистон Республикаси Савдо-саноат палатаси Brand.uz компанияси билан ҳамкорликда янги «Стартап Миксер» лойиҳасини ишга туширди. Бу лойиҳа фаолиятини энди бошлаётган тадбиркорлар, инновацион ғояга эга прожект-менежер ва дастурчилар учун реал имконият бўлиб, уларга ўз ғоясини амалга ошириш учун инвестор топиш ва тажрибали бизнесменлардан маслаҳат олишда ёрдам беради.\nКасаба уюшмалари мамлакатимиздаги корхона, ташкилот ва муассасаларда фаолият кўрсатаётган меҳнаткашларнинг ижтимоий-иқтисодий манфаатлари ва меҳнат соҳасидаги ҳуқуқларини ҳимоялайди.\n«Навоий» аэропорти «АН» самолётларини қабул қиладиган овлоқ қабул қилиш пунктидан дунёдаги энг катта ҳаво кемаларини қабул қилишга қодир бўлган халқаро интермодал логистика марказига айланди.\nИш берувчи ходимни ҳарбий комиссариат томонидан берилган маълумотномада кўрсатилган муддатда унинг иш жойи (лавозими) ва ўртача иш ҳақини сақлаган ҳолда ишдан озод қилиши шарт.\nКорхона солиқлар ва тўловларни ҳисоблаб чиқариш учун солиқ солинадиган базани нотўғри белгилаган ҳамда бюджет ва бюджетдан ташқари жамғармаларга солиқларни кам ва ортиқча тўлаш ҳоллари юз берган. Бундай ҳолда қайта ҳисоб-китоблар қандай расмийлаштирилиши ва тегишли органларга топширилиши керак? Бундай ҳуқуқбузарликлар учун жавобгарлик кимнинг зиммасига юкланади?\nМени бошқа корхонада ишга қабул қилиш чоғида аввалги иш жойидан менга тўланган даромадлар ва ушланган солиқлар тўғрисида маълумотнома тақдим этишим кераклигини айтишди. Бундай маълумотномани тақдим этиш шартми?\nСайтни барпо этишнинг муҳим элементларидан бири ҳисобланган ва оқилона ёндашганда оптималлаштириш ва реклама дастагига айланиши мумкин бўлган Интернетдаги контент тўғрисидаги суҳбатни унинг яратувчиларидан бошлашни хоҳлардик.\nТашкилотимиз вақти-вақти билан бир марталик ишларни бажариш учун фуқаролик-ҳуқуқий тусдаги шартномалар бўйича кишиларни ёллайди. Вазирлар Маҳкамасининг «Хусусий тадбиркорлар юридик шахс ташкил этмасдан шуғулланиши мумкин бўлган фаолият турлари рўйхатини тасдиқлаш тўғрисида»ги қарорини (7.01.2011 йилдаги 6-сон) ўрганиш чоғида бизда баъзи саволлар туғилди. Якка тартибдаги тадбиркор сифатида рўйхатдан ўтказилмаган жисмоний шахслар Рўйхатда кўрсатилган ишларни бажариши мумкинми?\nХодим 2010, 2011 ва 2012 йиллар учун таътил олиши керак. Маълумки, таътилларга ҳақ тўлаш учун ўртача ойлик иш ҳақининг ҳисоб-китоби тарификация бўйича белгиланган иш ҳақи ёки ҳисоб-китоб кунидаги лавозим маошидан келиб чиқиб амалга оширилиб, ҳисоб-китоб даврида тарификация бўйича белгиланган иш ҳақи ёки лавозим маошидан ошадиган сумманинг ўн иккидан бир қисмига кўпайтирилади. Мен 1, 2 ва 3-йил учун олинган мукофотларни танлашим ва ҳар бир тегишли йил учун алоҳида ҳисоблашим керакми?\nДавлат божхона қўмитасида Ўзбекистон Республикаси Конституцияси қабул қилинганлигининг 21 йиллигига бағишланган тантанали тадбир бўлиб ўтди.\nЎзбекистон БМТ Тараққиёт Дастури ва Европа Иттифоқининг турли ихтисослаштирилган минтақавий лойиҳаларида фаол қатнашиб келмоқда. Бу йўналишдаги энг муваффақиятли лойиҳалардан бири – БОМКА Ривожлантириш дастури бўлиб, у Ўзбекистон ҳукумати томонидан 2004 йилда тасдиқланган.\nСинглим декабрда Словениядан қайтиши керак. Ҳамкасблари унинг юбилейига сентябрда ошхона комбайни совға қилишган. Бироқ синглим Интернетда уни Ўзбекистонга олиб киролмаслиги тўғрисида ўқиб қолибди, шу тўғрими?\nҚурилиш техникаси олиб кирилганда унга доир бирор-бир имтиёзлар борми?\nТадбиркорлик субъектларини Интернет тармоғи орқали давлат рўйхатидан ўтказиш механизмини жорий этиш чора-тадбирлари тўғрисида, ЎзР Давлат рақобат қўмитаси ҳузуридаги Қимматли қоғозлар бозорини мувофиқлаштириш ва ривожлантириш маркази бош директорининг «Қимматли қоғозлар марказий депозитарийси томонидан акциялар эгалари реестрини қабул қилиш тартиби ва ҳужжатли акцияларни ҳаракатсизлантириш механизми тўғрисида вақтинчалик низомни тасдиқлаш ҳақида»ги буйруққа ўзгартиришлар киритиш тўғрисида\nКичик корхонамиз ўз кучи билан кўрсатган хизматлар экспортидан келиб тушадиган валютани мажбурий сотишдан озод қилинган. 2013 йилнинг ҳисобот даврида биз маълумот учун туман ДСИга тақдим этишимиз кўзда тутилган мажбурий сотиладиган валюта суммаси ҳисоб-китобини топширмадик, энди нима бўлади?\nСотиб олинган товарни бухгалтерияда қандай қилиб ҳужжатли кирим қилиш лозим бўлади?\nЖамиятимиз томонидан имтиёзли маблағлар ҳисобидан бошқа ҳудудларда жойлашган бўш турган ишлаб чиқариш биноларининг сотиб олиниши маблағларни мақсадли ишлатиш ҳисобланадими?\nАгар футболчиларнинг майкаларини реклама мақсадида харид қилган ва ишлатган бўлсангиз, уларни айни реклама харажатлари сифатида ҳисобдан чиқариш керак бўлади.\nХизмат кўрсатувчи банкдан пластик карточка олмоқчиман. Ушбу карта қандай тўлдирилиши ва у орқали қандай ҳисоб-китоблар қила олишим мумкинлигини аниқлаштириб олмоқчи эдим, шу хусусда тушунча берсангиз.\nАвтомототранспорт воситалари билан боғлиқ битимларни нотариал тартибда расмийлаштирганлик учун қандай миқдорда герб йиғими ундирилади?\nБалансимиздаги кўп йиллик ўсимликлар бўйича амортизацияни қачон ва қандай меъёрлар бўйича ҳисоблашимиз керак ёки уни ҳисоблаш шарт эмасми?\nВаколатли банклар томонидан норезидентларнинг Ўзбекистон Республикаси миллий валютасидаги ҳисобварақларини юритиш тартиби хорижий тижорат ташкилотларининг ваколатхоналарига татбиқ этиладими?\nСолиқ текшируви ҳар қандай бухгалтер учун баайни давлат имтиҳони. Текширув асносида одам ўзини қандай тутиши лозим эканлигини яхши билмаслик ҳам баъзан панд бериши мумкин.\n№48 3 декабрь 2013


2020 йил апрель ойидан бошлаб 5 миллиондан ортиқ фуқарога моддий ёрдам берилган\n13:54 / 18.03.2021\n2020 йил апрел ойидан буён, тахминан 5,2 миллион кишига шошилинч ёрдам кўрсатилган. Шундан 68 фоизи нафақа ва ваучерлар шаклида, 29 фоизи давлат томонидан ажратилган бир марталик пул маблағлари кўринишида бўлган.\nИқтисодий тадқиқотлар ва ислоҳотлар маркази ва «Тараққиёт стратегияси» маркази, Жаҳон банки ваколатхонаси, шунингдек, бир қатор манфаатдор вазирлик ва идоралар иштирокида Сovid-19 пандемиясининг мамлакатдаги уй хўжаликларига ижтимоий-иқтисодий таъсирини ўрганиш бўйича ўтказилган тадқиқот натижалари муҳокама қилинди.\n2020 йилнинг март ойида биринчи умуммиллий карантин жорий этилиши ортидан жами 18 мингдан ортиқ уй хўжаликлари ва 4 мингдан ортиқ маҳалла раислари иштирокида сўровнома ўтказилган.\nТадқиқот натижаларига кўра, 2020 йил апрел ойида меҳнат бозорини қамраб олган иш қидириш сайтларидаги бўш иш ўринларининг сони 2019 йилга нисбатан 54 фоиздан кўпроққа камайган. Ўтган йилнинг декабр ойига бориб бу рақам 2019 йилнинг мос даври билан таққослаганда 20 фоизни ташкил этган.\n2020 йилнинг апрел ойида респондентларнинг ярмидан камроғи уларнинг оила аъзоларидан бири карантин бошланганидан кейин ишни давом эттириш имкониятига эга бўлганини айтиб ўтган.\nСўров натижаларига кўра, 2020 йил апрел ойидан буён, тахминан 5,2 миллион кишига шошилинч ёрдам кўрсатилган. Шундан 68 фоизи нафақалар, ваучерлар шаклида, 29 фоизи давлат томонидан ажратилган бир марталик пул маблағлари кўринишида бўлган.\nЁрдам олиш ҳолатлари шаҳардан келган респондентлар орасида икки баравар кўп учраган.\n2020 йилнинг сўнгги ойларида маҳалла раислари фуқароларнинг ижтимоий ёрдам бўйича мурожаатлари сони камайгани ҳақида хабар берган. Шундай қилиб, болали оилаларга (0 ёшдан 2 ёшгача) болаларни парвариш қилиш бўйича нафақа олиш учун янги мурожаатларнинг сони август ойида маҳаллаларнинг 58 фоизида кузатилган бўлса, 2021 йилнинг январ ойида бу рақам 28 фоизни ташкил этган. Болали, кам таъминланган (2 ёшдан ошган) оилалар учун имтиёзлар бўйича янги аризалар сони шу давр мобайнида маҳаллаларда 51 фоиздан 32 фоизга пасайган.\nКам таъминланганлар учун бошқа имтиёзлар (оилада фарзандлар борлиги билан боғлиқ бўлмаган) 2020 йилнинг август ойида 56 фоизни ташкил қилган бўлса, бу кўрсаткич 2021 йилнинг январ ойига келиб 21 фоизга қадар камайган.\nШунингдек, тиббий ёрдам сифати ва хавфсизлигидан норозилик 2020 йилнинг июл ойида 23 фоизни ташкил этган бўлса, 2021 йилнинг январ ойида бу кўрсаткич 5 фоизни ташкил этган.\nБундан ташқари, 2020 йилнинг апрел ойида 26 фоиз аҳоли озиқ-овқат истеъмолининг пасайиши ҳақида хабар берган.\nАввалроқ, Халқаро валюта жамғармаси (ХВЖ) ижрочилар кенгаши 2021 йилда Халқаро валюта жамғармаси тўғрисидаги шартноманинг IV моддасига асосан, Ўзбекистон бўйича маслаҳатлашувларнинг якуний хулосасида пандемиянинг оғир салбий таъсири 2020 йилнинг биринчи ярмида бўлганлигини айтиб ўтганлиги маълум қилинганди. Самарали иқтисодий чоралар кўрилиши натижасида йилнинг охирида иқтисодиёт ижобий томонга ўсган ва ЯИМ 1,6 фоизга ошган.\n18:02 / 12.03.2021\n«Ёшлар дафтари»га киритилган ёшларга бир марталик моддий ёрдам кўрсатилади\n02:38 / 28.08.2020\nАйрим тоифа болаларга бир марталик моддий ёрдам пули пенсия ва нафақаларга қўшиб берилади\n00:27 / 14.08.2020\nБухоро вилоятида 65 мингдан ортиқ эҳтиёжманд инсонларга моддий ёрдам тарқатилмоқда (видео)


Дунёдаги энг ҳашамдор темирйўл йўналишлари\n08:28 / 20.05.2016\nКейинги пайтда узоқ давом этувчи темирйўл саёҳатлари кенг оммалашмоқда. Кундан-кунга компаниялар мижозларига нафақат ойнадан гўзал манзараларни томоша қилиб кетишни, балки вагонларда яратилган ҳашамат имкониятлардан завқланишни ҳам таклиф этмоқдалар. Марҳамат ана шундай йўналишлар билан танишинг.\nДунёдаги ҳеч бир поезд Агата Кристининг «Шарқий экспрессдаги қотиллик» романида тасвирланганVenice Simplon Orient Expressдаги каби романтика ва саргузаштлар руҳига эга эмас. Ушбу йўналиш ҳали ҳам Европанинг фусункор манзаралари ва афсонавий Лондон, Париж, Верона ва Венеция шаҳарлари орқали қатнайди.\nАксарият йўловчилар тунги Лондон — Венеция йўналишидан фойдаланадилар, лекин Италиядан йўлга чиққанлар Парижда поездга қутилар юкланаётганини кўришлари мумкин. Қутилар омарлар билан тўла бўлиб, улар поезд ресторанида йўловчиларга таом сифатида тортилади.\n«Золотой орёл» экспресси: Москва — Владивосток\nТажрибали сайёҳлар агар Транссибир экспрессида саёҳат қилмаган бўлсангиз у ҳолда темирйўл саёҳати ҳақида ҳеч нима билмаслигингизни айтишади. Бу саёҳат роппа-роса саккизта соат минтақасини қамраб олади.\n«Золотой орел» — ванна хоналари, ёзда салқин, қишда иссиқ иқлимни ушлаб турувчи кондиционер тизими, телевизорлар, кирхона хизмати, пианиночи ва инглиз тилида гапирувчи шифокори бор эспрессдир. Ушбу қулайликлар туфайли икки ҳафталик йўл круиздек ўтади. Бундан ташқари, поезд ҳар куни экскурсиялар учун тўхтайди: йўналиш Қозон, Екатеринбург, Байкал кўли ва Монголия пойтахти орқали ўтади.\n«Мовий поезд»: Претория — Кейптаун\n27 соат давомида поезд пересекает Жанубий Африка бўйлаб 1600 километр масофани босиб ўтади.\nПоезд ҳашамати хизматчилар мулозамати билан уйғунлашиб кетган, улар 24 соат давомида йўловчилар хизматида бўлишади. Айрим номерларда жакузилар ўрнатилган, ҳар бир хонада кенг ётоқхона, кондиционер, мини-бар, сейф ва ванна хонаси жойлашган. Бир пайтлар Маргарет Тэтчер, Нельсон Мандела ва Кайли Миноуг ушбу поезд йўловчилари бўлишган.\nАфғон туябоқарлари шарафига номланган Австралиядаги йўналиш. «Ган» — бу уч тун ва Дарвиндан Аделаидагача бўлган 2979 километр масофа. Мамлакатдаги энг узун поезд (1009 м) йўловчилари Австралиянинг ўзига хос манзараларидан баҳраманд бўлган ҳолда бутун қитъани кесиб ўтишади. Platinum купесида икки ўринли каравотлар ва ванна хоналари таклиф қилинади. Деворларга ёғоч панеллар қопланган. Ичимлик ва овқат келтиришга ҳамиша тайёр стюардлар йўловчилар хизматида. Менюда маҳаллий ошхонанинг ўзига хос таоми мавжуд: баррамунди денгиз балиғи ва кенгуру филеси.\nRovos Rail: Жанубий ва Шарқий Африка\nУ «Мовий поезд»га нисбатан секинроқ юради, лекин ЖАР, Зимбабве, Намибия ва Танзаниянинг овлоқ ҳудудларида ўтади. Rovos Railнинг муҳташам купелари узоқ саёҳатнинг ажралмас қисмидир.Поезд ҳеч қачон тезлигини соатига 60 километрдан оширмайди, йўловчилар ойналарни очиб қўйиб гўзал манзараларни томоша қилиб кетишлари мумкин. Йўналиш кўнгилочар дастурларга тўла: Преториядан Дор-ус-Саломга оҳиста саёҳат, Намибиядаги сафари ва гольф-турлар 2017 йилгача бронланган.\nАна шундай йўналишлар қаторига Банф миллий паркидан Ванкуверга борадиган Канаданинг Rocky Mountaineer; «Қироллик шотланди» — Шотландиянинг Даунтон аббатлигидан ўтувчи йўналиш; Торонтодан Ванкуверга 4466 километр йўл босувчи «Канадалик»; Деҳлидан Мумбайга қатновчи муҳташам «Махарожа экспресси»; Испаниянинг Transcantabrico Gran Lujo: Сан Себастьян — Сантьяго-де-Компостела; «Кюсюдаги етти юлдуз» — Япониянинг Кюсю ороли бўйлаб икки кун юрувчи 14та люкс вагондан иборат йўналишларни киритиш мумкин.


Бугун энг кўп ўқилган мақолалар туркуми: «Мансабдорлар кўп танқидга учраяпти», «Жўжани кузда санаймиз» ёхуд «Гуллар армонидан «йиллар армони»гача»… – Қонунчилик муаммолари институти\nДунё кескин ўзгариб бораяпти. ОАВ оламда юз бераётган воқеа-ҳодисаларни қай даражада акс эттира олаяпти? Кундалик газеталар билан танишиб борар экансиз, қизғин ҳаёт ҳодисаларига гувоҳ бўласиз.\n«Янги Ўзбекистон” газетасининг бугунги сонида давлат раҳбарининг БМТ Контртеррор бошқармаси раҳбари билан учрашуви кенг ёритилган. Шунингдек, Президент Шавкат Мирзиёевнинг 3-4 март кунлари Покистонга давлат ташриф билан бориши тўғрисидаги хабар билан ҳам танишасиз. Ўзбекистон-Покистон: ўзаро манфаатли ҳамкорликнинг янги тарихий босқичи», «Қорақалпоғистон – янгиланаётган замин, ушалаётган орзулар маскани», «Олис қишлоқ болалари қувончи» каби мақолаларда халқаро ҳамкорлик ва бугунги кун, янгиланаётган юрт қиёфаси акс этиб туради. Ўзбекистон халқ шоири Маҳмуд Тоирнинг «Бу олам бахти ҳам аёл бахтидан!» мақоласи мароқ билан ўқилади.\n«Халқ сўзи» газетасида берилган «Покистонда «Шавкат Мирзиёев: Янги Ўзбекистон стратегияси» китобининг тақдимоти бўлиб ўтди», глобал таҳдидга бағишланган «Терроризмга қаттиқ зарба» мақолалари ўқувчи эътиборида бўлади. Газета мухбири Собир Алиевнинг «Покистон портларида ўзбек кемалари…» мақоласи замирида икки дўст халқ ўртасидаги мустаҳкам робиталар акс этган. «Ўзбекистон очиқ давлат ва Марказий Осиёда муҳим роль ўйнамоқда», «Ўзбекистон БМТнинг фаол аъзоларидан бирига айланган» каби саҳифалар кўнгилга ишонч ва келажакка умид эпкинларини олиб киради.\n«ХХI ASR«газетасида эълон қилинган «Одамларни рози қилиш осон эмас» мақоласи эътиборли. «Мўйноқ оҳанрабоси» мақоласи унинг мантиқий давомига ўхшаб кетади. Иккаласида ҳам турмушдаги муаммоларни ҳал этиш, аҳолини рози қилиш долзарб эканлигига урғу берилган. «Масала кўндаланг қўйилса, ечим ҳам топилади», «Жўжани кузда санаймиз», «Гуллар армонидан «йиллар армони»гача» каби мақолаларни ҳам албатта ўқинг, кетган вақтингизга ачинмайсиз…\n“Ishonch” газетасининг бугунги сони қизиқарли ва мулоҳазали мақолаларга бой. «Бойсун баҳори» барчани чорлайди» саҳифаси сиз соғинган фестивалга бағишланади. «Чеккадагисининг чекига ҳеч нарса тушмайдими? Ёхуд Чекжалаерда қачон ободлик эпкини эсади?», «Вақтинчалик кўприклар… Пахталисой аҳлининг дардини ким эшитади?» мақолалари жамиятнинг оғриқли нуқталари, ечими изланаётган муаммолари хусусида.\n«Шукрона», «Қалбаки ҳужжатлар савдоси» мақолаларини ўқиб, инсоний қадр-қиммат ва қинғир ишнинг қийиғи қирқ йилдан кейин ҳам чиқишига гувоҳ бўласиз. «Кун нафаси»дан ўрин олган хабарлар ҳам ўзига хос…\n«Жамият» газетасининг бугунги сонида эълон қилинган мақолалар кўпчилик диққатини ўзига тортади. «Мавсумда «уйғонадиган» партиялар», «Мансабдорлар кўп танқидга учраяпти», «Сўз ва соз «суҳбати» мақолалари фикримизга далил. Бу мақолаларда кун руҳи, самимият ва жамият ноқисликлари акс этиб туради. «Ибн Сино рассом бўлганми?» номли мақола ҳам назарингиздан четда қолмайди.\n“Qishloq hayoti”да Ўзбекистон Республикаси Президентининг «Қишлоқ хўжалигида сувни тежайдиган технологияларни жорий этишни янада такомиллаштириш чора-тадбирлари тўғрисида»ги қарори билан танишасиз. «Пилла етиштирувчи жисмоний шахсларга субсидия ажратиш тартиби қандай?», «Бир оиладан беш талаба» каби мақолаларда қишлоқларимиздаги жўшқин ҳаёт ҳақида сўз боради.\nЎзбекистон Президенти ва Покистон Бош вазири ОАВ вакиллари учун брифинг ўтказдилар


Неймарсиз “Барселона”да голларни ким урмоқда? - Penalti.uz | Футбол янгиликлари олами!\n19:46 Ибрагимович энг яхши кўрган футболчисини айтди 37 0 Янгиликлар\n19:31 АПЛда «Арсенал» - «Манчестер Сити», Ла Лигада «Эль-Класико» олди жиддий синовлар. Ҳафта ўйинлари анонси 34 0 Янгиликлар\n14:24 «Бухоро» сардори Суперлиганинг бошқа клубига ўтмоқда 68 0 Янгиликлар\nЯнги мавсум бошланганидан бери, Лионель Месси “кўк-анорранглилар”нинг 45 % голларини урди. Луис Суарес эса, атиги 9 % ини ўз ҳисобига ёздириб қўя олган.\n«Бурга”нинг кўрсатаётган жасорати ва рақиб ҳимоячиларининг йўл қўяётган хатоларига қарамай, “Барселона” 2017-18-йилги мавсумни ўтган мавсумдагига қараганда анча самарасиз бошлади.\n“Барселона” бу мавсумда 31 гол уришга эришган. Ўтган мавсумнинг шу даврида эса бу кўрсаткич 39 голни ташкил этарди. Неймар эса ўшандан олтитасига муаллифлик қилган. 2014-15-йилги мавсумда эса 10 гол уришга муваффақ бўлган. 2015-16-йилши мавсумда 8 гол ура олган. Аммо бу билан Мессидан 3 гол кўп урган эди!\nҲозирги пайтда эса Неймарнинг кетиши Мессига эркин ҳаракат қилишига ҳеч қандай ёрдам берганича йўқ. Янги трансфер Усмон Дембеле эса каталонияликларнинг ҳужум чизиғига яқин орада ёрдам бера олмайди. Бундан кўриниб турибдики, маълум вақтга қадар Неймарнинг йўқлиги сезилади, аммо ҳозирча унинг ўрнини каталонияликлар сафида бирорта футболчи тўлдира олганича ҳам йўқ.\n«Барселона», Лео Месси, Луис Суарес, Неймар\n28.10.2017, 12:56 5134 0\nМЕССИ: НЕЙМАРНИНГ КЕТГАНИ ЯХШИ БЎЛДИ\nМесси «Барселона» учун чап оёқдаги 500-голини урди\nМесси ван Дейкнинг афзал томонларини айтиб берди


Туркияда Андижон қирғинининг 9 йиллиги хотирланди « Ўзбекистон Халқ Ҳаракати\n11 May 2014 - 17:00\nИстанбулнинг “Боғларбоши” конференциялар марказида Андижон қирғинининг 9 йиллигига бағишланган анжуман бўлиб ўтган.\nҚатнашчилар тоталитар режимларнинг табиати ва халқларнинг бундай режимларга қайси йўллар билан курашишлари кераклиги ҳақида фикр алмашганлар.\nАнжуманда Туркия ва бошқа давлатларнинг оммавий ахборот воситалари ва инсон ҳақлари ташкилотлари вакиллари, шунингдек, муҳожиротдаги ўзбек диаспораси намояндалари иштирок этишган.\nАнжуманнинг асосий ташкилотчиси бўлган Ўзбекистон Халқ Ҳаракати раиси Муҳаммад Солиҳ Андижон фожиасидан буён кечган 9 йил тарих олдида “ҳечлиги, аммо шу қадар қисқа муддатда фожианинг унутилаёзганидан таажжубда” эканини айтади.\n“Афсуски, биз халқ ўлароқ жуда унутувчан ва жуда лоқайд бўлиб бораяпмиз, шекилли. Чунки Андижон фожиасидан бор-йўғи 9 йил кечди, жуда кўплар бу ҳақда эсламайди ҳам, ҳатто “сизлар нимани хотирлаяпсизлар”, дея киноя ҳам қилишади баъзилари. Бу лоқайдлик мени ҳайратга солади ва ва наҳотки биз шу қадар орсизлашдик, дея даҳшатга тушаман. Бизнинг ўз фожиаларимизга лоқайдлигимизни кўрган золимлар бундай қатлиомларни осонликча такрорлашлари учун замин яратади бу. Қани бизнинг миллатпарвар зиёлиларимиз?. “Гўзал Туркистон санга на бўлди?”, деб куйлайдиган шоирларимиз қаерга ғойиб бўлди?. Бугун Андижонда ҳалок бўлган қаҳрамонларимиз ҳаққига Оллоҳдан раҳматлар тилайман ва Оллоҳ бизнинг ор ва номус туйғумизни тирилтирсин, деб дуо қиламан”, – дейди Муҳаммад Солиҳ.\nАнжуман қатнашчилари Андижон қирғини атрофидаги жимжитликка қарамасдан, қирғиннинг унутилишига йўл қўйиб бўлмаслигини айтганлар.\nАндижон шаҳрида 2005 йил 13 май, жума куни ҳукумат қўшинларининг ўз талабларини айтиб чиққан асосан тинч намойишчиларни қақшатқич ўққа тутиши оқибатида юзлаб инсонлар ҳалок бўлганди.\nИнсон ҳуқуқлари ташкилотлари Андижондаги 13 май хунрезлигини “қирғин”, деб таърифлашганди.\nФаоллар Андижонда ҳалок бўлган намойишчилар сони расмий рақамлардан “бир неча маротаба” кўп эканини таъкидлашади.\nВақт ўтгани сайин бу фарқ тобора каттариб бормоқда ва вақт ўтгани сайин хунрезлик гувоҳларининг овози тобора пасайиб бормоқда.


13 апрелда Корея Республикасида парламент сайловлари бўлиб ўтади\n18:15 / 30.03.2016\n2016 йилнинг 13 апрель куни Корея Республикасида парламент сайловлари ўтказилади. Мамлакатнинг хорижда яшаётган фуқоролар учун овоз бериш имконияти яратилди. Шу сабабли бугун жаҳон мамлакатлари бўйлаб сайлов участкалари ишга тушди. Сайловларга Янги Зеландияда старт берилди. Бу ерда Австралияда истиқомат қилаётган 2 минг 900 нафар ва Янги Зеландияда яшаётган 1 минг 300 нафар Жанубий Корея фуқороси овоз бериши кутилмоқда. Хитой ва Японияда 10 та сайлов участкаси очилган бўлиб, “осмон ости мамлакати”да 21 минг 600, “кун чиқар юрт”да эса 29 минг 300 киши овоз беради.\nЖанубий Корея парламентига хорижда ўтадиган сайловлар олти кун давом этади. Умумий ҳисобда 113 та мамлакатда сайлов участкалари ишлаб турибди. Бу ерларда 154 минг киши овоз бериши керак. Бу умумий сайловчиларнинг 7,8 фоизи демакдир. Айни дамда Парламент сайловларига 943 киши ўз номзодини кўрсатган. Номзодларнинг 26 фоизини хукмрон “Сэнури” партиясининг, 24 фоизини эса мухолифатдаги Бирлашган демократик (“Тобуро минчжудан”) партиясининг, 18 фоизини эса Халқ партиясининг, 5 фоизини Адолат партиясининг, 10 фоиздан ортиғини эса 24 та кичик партияларнинг вакиллари ташкил қилади. 14,5 фоиз номзод сиёсий партиялар эмас, балки мустақил номзод сифатида сайловларда иштирок этмоқда. Корея Республикасининг парламенти — Миллий йиғин бир палатали бўлиб, 300 нафар депутат фаолият юритади.


Қалбан Яратганга яқин инсонлар - Fitrat.uz\nБош саҳифа / Фото / Қалбан Яратганга яқин инсонлар\nҚалбан Яратганга яқин инсонлар\nFevral 21, 2019\tҚалбан Яратганга яқин инсонларda fikr bildirishni o'chirish 90 Кўришлар\nАна шу хайрли тадбир сўнгида вилоятимизнинг туман ва шаҳарларида манзилли тарзда шундай суҳбат кечаларини ташкил этишга келишиб олинган эди.\nБугун – 2019 йилнинг 21 февраль куни – бошланган эзгу ишнинг давоми ўлароқ манзилли диний-маърифий тадбирнинг навбатдагиси Бекобод шаҳри, Бўка, Бекобод, Оққўрғон, Қуйичирчиқ туманлари учун Бўка шаҳридаги “Ўрта қўрғон” жоме масжидида бўлиб ўтди.\nУнда Тошкент вилояти бош имом-хатибининг хотин-қизлар масалалари бўйича ёрдамчиси Н.Имамова, Бўка тумани бош имом-хатиби ва туманда фаолият олиб бораётган имом-хатиблар, Бекобод шаҳар, Бўка, Бекобод, Оққўрғон, Қуйичирчиқ туманлари бош имом-хатибларининг хотин-қизлар масалалари бўйича ёрдамчилари иштирок этди.\nТадбир аввалида Бўка тумани бош имом-хатиби Бахриддин домла Шарипов Тошкент вилояти бош имом-хатиби Хайруллоҳ домла Турматовнинг қатнашчиларга саломларини етказдилар. Шундан сўнг, Ислом, унинг арконлари, яхшилик ва ёмонлик, ризқ, шукроналик, ҳаётдаги синовларни енгиш, миссионерлик ва динимизга ёт ғоялар таъсирига тушиб қолишдан сақланиш каби масалалар ҳақида тўхталиб ўтилди.\nШуни алоҳида таъкидлаш жоизки, “Аллоҳга бўлган чин муҳаббат инсонларнинг қалбида бўлади. Шу жиҳатдан сизлар бизлардан устунсизлар. Сизлар қалбан Яратганга яқин инсонсизлар. Қалбан Аллоҳга яқин бўлиш аслида энг олий фазилатдир”, деган сўзлар иштирокчиларнинг кўзларини намлантирди ва барчани ўз ҳаёти ҳақида мулоҳаза юритишга чорлаб қўйди.\nШундан сўнг, масжидга ташриф буюрган эшитиш ва гапириш қобилияти чекланганларнинг муаммолари ўрганилди, фикр-мулоҳазалари тингланди. Аниқланган муаммолар бўйича мутасадди ташкилотлар билан ҳамкорликда уларнинг меҳнат қилиш, уй-жой, соғлиқни сақлаш билан боғлиқ масалаларини ечишга ёрдам кўрсатиладиган бўлди. Бундай тадбир ҳар ойда ўтказилишига келишиб олинди.\nДиний-маърифий тадбир хайрли дуолар, эзгу истаклар билан якунланди.\nАввалги Ислом шариати ўзидан илгаригиларга жомеъ (Имом Раббоний мактуботлари)\nКейинги Ал-Азхар масжиди олдидаги теракт видеоси эълон қилинди


Жамшид Қўчқоров: «Жорий йилда инфляция юқори бўлиши кутиляпти» – КУН УЗ\nГлавная / Сиёсат / Жамшид Қўчқоров: «Жорий йилда инфляция юқори бўлиши кутиляпти»\nЖамшид Қўчқоров: «Жорий йилда инфляция юқори бўлиши кутиляпти»\nanvarj63 14.11.2019\tСиёсат Comments Off on Жамшид Қўчқоров: «Жорий йилда инфляция юқори бўлиши кутиляпти» 27 Показы\nМолия вазири Жамшид Қўчқоров Олий Мажлис Қонунчилик палатасида «2020 йил учун Ўзбекистон Республикасининг Давлат бюджети тўғрисида»ги қонуни лойиҳаси муҳокамаси вақтида инфляция даражаси, унинг юқорилигига сабаб бўлган омиллар бўйича маълумот тақдим этди.\nФото: Олий Мажлис Қонунчилик палатаси ахборот хизмати\n«Иқтисодий соҳада таркибий ислоҳотлар амалга оширилаётган ҳолатда жорий йилда инфляция даражаси нисбатан баланд бўлиши ва у 15,5 фоизни ташкил этилиши кутиляпти. Инфляцияни кейинги йилда 12,5-13 фоизгача пасайтириш, 2022 йил якуни билан эса 9-9,5 фоизгача пасайтириш лозим бўлади. Бунинг учун монетар ва фискал соҳада мувофиқлаштирилган ҳолда қилинадиган чоралар, рақобатбардош истеъмол маҳсулотлари ишлаб чиқаришни кўпайтиришнинг аниқ йўналишлари амалга оширилади. Умумий фискал тақчилликни 2022 йилгача ЯИМга нисбатан 1,5 фоизгача камайтириш мақсад қилинмоқда.\nЯқинда Халқаро валюта жамғармасининг Кавказ ва Марказий Осиё бўйича иқтисодий прогнозлари эълон қилинди. Унга кўра, Ўзбекистондаги инфляция МДҲдаги энг юқори кўрсаткич, деб қайд этилди. Бунга бир неча омил сабаб бўлган. Биринчидан, инвестицияларга бўлган эҳтиёж. Йиллар давомида бу муаммо йиғилиб қолган. Эҳтиёжни қоплаш учун ички ва ташқи молиявий манбалар ишга солинди. Кредитлар ҳажми йил якунлари билан 40 фоиздан ортиқ бўлиши кутиляпти.\nИккинчидан, тарифлар. Нон ва ун нархи эркинлаштирилди. Мана, яқинда депутатлар фермерлар мурожаатини кўриб беришди. Шу каби масалалар инфляцияга ўз таъсирини ўтказяпти.\nСавол туғилиши мумкин: нега инфляция даражасини кескин туширишга ҳаракат қилинмаяпти? Аввало, иқтисодиётда молиявий манбаларга бўлган эҳтиёж қондирилмай қолади, иқтисодий ўсиш даражаси пасайиб кетади. Шунинг учун буни босқичма-босқич ҳал қилишимиз керак.\nУчинчидан, халқаро валюта бозоридаги ва Ўзбекистоннинг асосий савдо ҳамкор мамлакатлари йирик валюта курслари алмашинуви сабабли миллий валютанинг маълум даражада девальвацияси содир бўлди», дея вазирнинг сўзларини келтирмоқда Kun.uz мухбири.\nПред. Нон компенсациясига қанча маблағ ажратилгани маълум қилинди\nСледующая «Туркуаз» иши: туркиялик инвесторларнинг Ўзбекистонга даъво талаблари 90 фоизга рад этилгани айтилди\nПрезидент Шавкат Мирзиёев раислигида одил судловни таъминлаш ҳамда коррупцияга қарши курашиш тизимини такомиллаштиришга бағишланган видеоселектор …\nЖиззах марказида янги жоме масжиди ўз фаолиятини бошлади\nЁмонга ўзининг ёмонлиги кифоя\nВенесуэла президенти миллий валюта деноминацияси ҳақида эълон қилди\nЗангиота тумани ҳокимлиги 5 йигитни уйлантирди\nТуш ва тақдир


«Ёр-ёр»лардан мосуво қизлар тақдири | Бир пиёла чой\nОйнага қараб, ўзига оро бериш гуноҳми? →\n«Ёр-ёр»лардан мосуво қизлар тақдири\tPosted on November 22, 2016\tby birpiyolachoy Вазифам юзасидан таҳририятга бўладиган аксарият қўнғироқларга мен жавоб бераман. Мурожаат қилувчилар орасида ёшгина қизлар ҳам бор. Афсуски, уларнинг аксарияти оилали эркакларни севиб қолгани, никоҳсиз турмуш қургани, энди эса қайси деворга бошини уришни билмай ўтиргани ҳақида ҳасрат қилиб қолишади. Айримлари эса ўзини алданган, адашган қиз санашади. Бу гал шундай қизларга дарс бўлиши учун сурхондарёлик мухлисамизнинг мурожаатини ҳавола этмоқдамиз…\n«Уйимиз рўпарасида тўйхона бор. «Ёр-ёр» садолари эшитилиб туради. Ҳар гал никоҳ тўйи бошланганда деразадан мўралаб, бахтли келин-куёвларни кузатаман. Беихтиёр кўзларимга алам ёшлари қуйилади… Ичимда туғён ураётган туйғуларнинг ҳавасми ёки ҳасадлигини англолмайман. Билганим шуки, улар менга азоб беради…\nЭнг яқин дугоналарим ҳам мендан юз ўгирди. Кейин Акмал ака ўзим учун алоҳида ижара уй топиб берди. Ҳомиладор бўлиб қолганимни билгач эса фарзандимдан воз кечишимни истади. Мен ҳам «Ҳали бола-чақали бўлишга улгурамиз, ўқишни тугатиб олай…» дедим-у, ҳомиламни олдириб ташладим. Шу тарзда гуноҳимизнинг мевасини яна бир гуноҳ билан яширмоқчи бўлдик. Талабалигимнинг сўнгги икки йили шу тарзда ўтди. Ўқишни тугатмасимдан олдинроқ Акмал ака вилоятимизга қайтди. Мен ҳам дипломимни олиб, ҳеч нима бўлмагандек уйга қайтдим. Онам мени узатиш тараддудига тушганди. Совчи қўйган йигитлар билан учрашувга чиқишга мажбурлашарди. Ҳар гал гоҳ уни, гоҳ буни баҳона қилиб, куёвликка номзодларни рад этардим. Акмал ака эса тез орада хотини билан ажрашиб, менга уйланишни ваъда бераётганди. Аммо унинг оиласи ҳамма гапдан хабар топгач, қиёмат қопди. Онаси ишхонага жанжал қилиб келди. Ишда янги ходиммасманми, ҳамма мендан бундай разилликни кутмаган эмасми, ҳайратда қолишди. Онаси мени ер билан битта қилгач, «Сен қизга гап кор қилмайди шекилли. Ота-онангга бориб, ҳамма гапни айтиб бераман. Қизларингизни йиғиштириб олинглар, дейман! Келинимни сенга хор қилдириб, йиғлатиб қўймайман!» деб, уйимизга боришини айтди. Юрагим қинидан чиқиб кетгандай бўлди. «Ахир отам мени ўлдириб қўяди-ку» деган ўйдан қўрқиб, Акмал акага қўнғироқ қилдим. У киши ҳам танг аҳволда қолганди. Сир ошкор бўлса, эндигина жойлашган ишидан айрилиб қолиши мумкин. «Нима бўлса бўлар» дедиг-у ўша куни Акмал аканинг машинасида қочиб кетдик. Бир ҳафта ўтиб, қайтдик. Келиб, қишлоқда дув-дув гап бўлганимизни, мени ишдан ҳайдашганини, отам эса оқ қилганини билдим. Шунда ҳам кўр кўзларим очилмади. Гўёки муҳаббатим учун курашаётгандик эдим. «Ахир биз бир-биримизни севамиз! Муҳими шу!» деб ўйлардим. Акмал ака менинг гапимга кириб, хотинини икки боласи билан кўчага ҳайдаб солди. Бечора аёл йиғлаганча уйини тарк этди. Биз эса уйни сотдиг-у, вилоят марказидан ҳовли олиб, бирга яшай бошладик. Уйга бир-икки бор қўнғироқ қилдим. Аммо овозимни эшитишлари билан гўшакни қўйиб қўйишарди. Яқинда синглимни узатишди, мени тўйга айтишмади ҳам. Отам «Агар остонамга қадам босса, ўлдираман!» дебди. Биламан, энди мени кечиришлари амри маҳол. Шундагина бу «муҳаббатим» нафақат ор-номусимдан, балки яқинларимдан ҳам айирганини тушуниб этдим. Акмал аканинг ота-онаси ҳам мени тан олишмаган. Хотини билан қонунан ажрашишларига рухсат беришмаяпти. Яқинда ўғил фарзандли бўлдик. Ҳомиладорлигим ҳам, туғруқ жараёни ҳам жуда оғир кечди. Аммо дардимга шерик бўладиган, аҳволим билан қизиқадиган ҳеч кимим йўқ. Боламни бағримга босиб, туғруқхонадан ҳам сўппайиб бир ўзим чиқдим. Акмал акам эса кун бўйи ишда. Кўпинча ота-онасидан хабар олгани қишлоққа кетади. Биламан, фарзандларини кўриб келади. Турмушим омонатга ўхшайди. Агар буни турмуш деб бўлса…\nБир куни Акмал ака мени ҳам кўчага ҳайдаб, хотини билан ярашиб оладигандек туюлади. На бирор дугонам билан, на қариндошим билан гаплашаман. Ҳамма мендан юз ўгирган. Тўрт девор ичида гуноҳимнинг жабрини тортиб ўтирибман. Тенгқурларимнинг барчаси бахтли. Мен эса бахт деб ўйлаганимни бировга кўз-кўз ҳам қилолмайман… Оилавий шароитимиз билан қизиқадиган қўшниларимга нима деб жавоб беришни билмай қоламан. Сезиб тураман, улар ҳамма гапдан хабардор. Мени кўрса, пичир-пичир қилишлари, нафрат кўзи билан қарашларидан биламан буни. Энг қийини эса энди ортга йўл йўқ! Ўз ҳаётимни ўзим барбод қилганман… Йигирма икки ёшимда бировнинг оиласини барбод қилиб, юзи қора бўлганман…»\nBo'lishamiz:TwitterFacebookGoogleLike this:Like Loading...\tThis entry was posted in Hayot ko'zgusi. Bookmark the permalink.\t← Чақалоқфуруш


11 июнь куни Ўзбекистонда содир бўлган энг муҳим хабарлар дайжести – Газета.uz\nUSAID миссияси биринчи директорининг Ўзбекистонга етиб келиши, Шавкат Мирзиёевнинг Тожикистонга ташрифининг иккинчи куни, ОТМларга янги ректорлар тайинланиши, Каттақўрғон тумани солиқ инспекцияси бошлиғи ўринбосарининг вафоти — «Газета.uz»нинг 11 июндаги энг муҳим хабарлари дайжестида.\n11 июн 2021, 20:30 Сиёсат Жамият\n«Turkish Airlines» Истанбулдан Урганчга илк парвозини амалга оширди\nИстанбул — Урганч — Истанбул йўналиши бўйича «Turkish Airlines» авиакомпаниясининг илк парвози амалга оширилди. Эндиликда парвозлар ҳафтада бир маротаба, жума куни бўлишини режалаштирилган.\nБаҳодиржон Шермуҳаммадов Фарғона давлат университетига ва Дилноза Ходжаева Қўқон давлат педагогика институтига ректор тайинланди.\nЭнергетика вазири Алишер Султоновнинг хабар беришича, Тожикистон ва Ўзбекистон президентлари қурилиши ҳақида келишиб олган иккита гидроэлектростанциянинг қиймати 550 млн доллардан ошиши кутилмоқда. Вазирнинг сўзларига кўра, ГЭСлар Ўзбекистон эҳтиёжи учун 1,4 миллиард кВт/соат экологик тоза электр энергиясини ишлаб чиқаради.


Давлатимиз раҳбари Чимбой туманидаги академик лицейда ҳам бўлди\nБугуннинг манзаралари 15 December 2017 17:32 285\nАввал хабар берганимиздек, давлатимиз раҳбари Қорақалпоғистон Республикасидаги ташрифи давомида Тошкент давлат аграр университети Нукус филиалининг Чимбой туманидаги академик лицейида ҳам бўлди. Бу ҳақда Ўзбекистон Миллий ахборот агентлиги маълум қилмоқда.\nШу ерда фармацевтика саноатини янада ривожлантириш, дори-дармон воситалари ҳамда тиббиёт буюмлари ишлаб чиқарувчиларни қўллаб-қувватлаш, ички бозорни мамлакатимизда ишлаб чиқарилган юқори сифатли препаратлар билан тўлдириш борасида амалга ошириладиган истиқболли лойиҳалар тақдим этилди.\nПрезидентимиз мазкур соҳа истиқболини юқори баҳолаб, бу борада мутахассислар тайёрлаш тизимини такомиллаштириш кераклигини қайд этди.\nПахтани фойда берса ҳам, фойда бермаса ҳам экавериш вақти ўтди. Даромад бермадими, бошқа экин экиш керак. Масалан, қизилмия бу ер иқлими ва шароитига мос келади. Шундай экан, нима учун уни кўпайтиришни йўлга қўмаслигимиз керак, деди Шавкат Мирзиёев.\nЧимбой туманидаги «Lanextrakt» қўшма корхонасида қизилмия илдизидан экстракт ишлаб чиқарилади. Корхонада йилига 30 минг тонна қизилмия илдизи қайта ишланиб, 1,3 минг тонна экстракт тайёрланади. Хитойлик инвесторлар билан ҳамкорликда ташкил этилган корхонада 200 иш ўрни яратилган.\nПрезидентимиз Қорақалпоғистон Республикасида фармацевтика плантацияларини ташкил этиш ва етиштириш лойиҳаси билан ҳам танишди. Давлатимиз раҳбарининг 2017 йил 3 майдаги “Нукус-фарм”, “Зомин-фарм”, “Косонсой-фарм”, “Сирдарё-фарм”, “Бойсун-фарм”, “Бўстонлиқ-фарм” ва “Паркент-фарм” эркин иқтисодий зоналарини ташкил этиш тўғрисида”ги фармони ижроси юзасидан Қорақалпоғистон Республикасида кенг кўламли ишлар амалга оширилиб, мавжуд ишлаб чиқариш имкониятлари ва ресурслар салоҳиятидан самарали фойдаланиш орқали янги иш ўринлари яратишга алоҳида эътибор қаратилмоқда.\nҲудудда фармацевтика саноатини ривожлантириш йўналишида 2018-2019 йилларда қиймати 27 миллион долларга тенг 17 лойиҳа амалга оширилиши режалаштирилган. Мазкур лойиҳалар доирасида 37 турдаги фармацевтика маҳсулотлари ишлаб чиқарилади ва уларнинг маълум қисми экспорт қилинади.\nНукус шаҳридаги «Нукус Мед Тех» МЧЖ томонидан тиббий буюмлар, «Берлин фарм» МЧЖ томонидан онкологик дори воситалари ишлаб чиқариш йўлга қўйилади. Тўрткўл туманидаги «Тўрткўл шиша идишлари» МЧЖда фармацевтика шиша идишлари тайёрланади.\nПрезидентимизга шу каби фармацевтик маҳсулотлар ишлаб чиқариш бўйича лойиҳалар тақдим қилинди.\nШунингдек, лойиҳаларда целлюлоза ишлаб чиқариш ҳақидаги маълумот ҳам ўрин олди. Икки босқичда амалга ошириладиган мазкур лойиҳа қоғоз ишлаб чиқаришдан тайёр маҳсулотгача бўлган жараённи ўз ичига олади.\nҚорақалпоғистон Республикасида бўш турган ва кам қувват билан ишлаётган бино ва майдонлар хатловдан ўтказилгани тўғрисидаги маълумот асосида янги корхоналарни ишга тушириш кўзда тутилаётгани қайд этилди. Шунингдек, лойиҳаларда кам таъминланган оилаларни иш билан таъминлаш бўйича таклифлар ўрин олган.\nДавлатимиз раҳбари Чимбой тумани фаоллари, зиёлилари билан учрашди. Учрашувда бугун дунёда рўй бераётган ўзгаришлар, аҳолини қийнаётган масалалар, таълим, тиббиёт тизимини такомиллаштириш юзасидан фикр алмашилди.


09 декабр 2019, Тошкент вақти: 05:31\nРоссия ҳарбий самолётлари 30 сентябрь куни илк бор Сурянинг Хомс вилоятидаги "ИШИД нуқталарига" ҳаводан ҳужум қилди. Аниқ нуқталар нишонга олинган жами 20дан ортиқ ҳужум чоғида "ИШИДнинг муҳим масканлари"га зарба берилгани айтилди.\nРоссия Мудофаа вазири Сергей Шойгу вазирликнинг Facebook тармоғидаги саҳифасида зарба берилган нуқталарда ИШИДнинг "ҳарбий қурол-аслаҳалари, коммуникация марказлари, техникалари, қурол-яроғ ва ёқилғи омборлари" борлигини баён қилди.\nСурия расмий телевидениеси ҳам Россия ҳаво кучлари Хомс ва Ҳама вилоятларида бир неча нуқталарга ҳаводан ҳужум қилгани ҳақида хабар тарқатди.\nАммо, Сурия президент Башар Ассадга қарши курашаётган мухолифлар ҳужумлар айнан мухолиф гуруҳларга қарата амалга оширилгани, ҳатто тинч аҳоли вакилларига ҳам зарар етганини айтмоқда.\nБу хавотирлар ортидан Россия зарба берган нуқталарда ИД жангарилари бормиди, деган саволни АҚШ расмийлари ҳам кўтарди. БМТ Хавфсизлик Кенгаши доирасида учрашган АҚШ ва Россия Ташқи ишлар вазирлари бу масалани муҳокама қилди.\nЖумладан, АҚШ Давлат котиби Жон Керри Вашингтон Россиянинг ИДга қарши ҳарбий амалиётларда қатнашишини олқишлаши, лекин бунда "ИШИД ёки Ал-Қойдага алоқадор гуруҳлар бўлмаган нуқталар"ни ҳам нишонга олишидан қатъий хавотирда эканини таъкидлади.\nБироз муқаддам аноним тарзда Reuters агентлигига интервью берган француз дипломати Россия ҳаво кучлари ИД нуқталарига эмас, президент Башар Ассаднинг мухолифлари манзилларини нишонга олганини айтган эди.\n"Булар ДАИШ (ИШИД) эмас, балки кўпроқ мухолиф гуруҳларни нишонга олмоқда. Бу эса уларнинг Башар режимини қувватлаётгани тасдиғи", деди француз дипломати.\nРус ҳарбий учоқлари ҳаводан зарба берган Хомс ва Ҳама шаҳарлари теграсидаги минтақаларда президент Ассадга қарши курашаётган "Сурия озодлиги армияси", "Ал-Қойда"га алоқадор бўлган "Жабҳатан Нусра" гуруҳи ва "Аҳроруш Шом" жангари гуруҳлари борлиги ҳақида маълумотлар бор.\nСуриядаги вазиятни кузатаётган ғарблик таҳлилчи Томас Пьерре бу минтақада "ИД жангарилари умуман йўқ", деб таъкидлайди. Суриялик фаоллар тузган "Маҳаллий мувофиқлаштириш гуруҳи" ҳам Facebook тармоғидаги саҳифасида руслар ҳаводан урган нуқталарда ИД жангарилари йўқлиги ҳақида ёзмоқда.\n"Фаолларимиз бу минтақаларда ўнлаб маҳаллий аҳоли, шу жумладан, аёллар ва болалар ўлдирилганини айтмоқда", деб ёзди ушбу гуруҳ. Шунингдек, бу гуруҳ тарқатган хабарда рус учоқлари томонидан Заъфаронеҳ, Растан, Талбиса, Макармиа ва Ганто шаҳарчаларига ҳаводан зарба берилгани айтилди.\nАйни пайтда 30 сентябрь куни Хомс ва Ҳама атрофидаги масканларга ҳаводан зарба берган фақат Россия ҳарбий самолётлари эмас, балки ҳукумат кучлари ҳам экани ҳақида ноаниқ маълумотлар бор. Жумладан, Лондонда ишлаётган суриялик фаоллар гуруҳи Сурия ҳукумат кучлари "Заъфаронеҳ, Растан ва Таблиса шаҳарларига ҳужум қилгани, 27 тинч аҳоли вакили ўлдирилгани" ҳақидаги хабарни тарқатди.\nҒарблик таҳлилчилар, агар Россия ҳарбийларининг ИД эмас, Ассад мухолифларига қарши зарба бергани ҳамда ҳаво ҳужумлари кўлами шу қадар кенглиги тасдиқланса, у ҳолда бу Россиянинг ўз ҳарбий иштироки воситасида Сурия режимини қувватлаш ниятида эканининг яна бир аниқ далили бўлиши мумкин, деб ҳисобламоқдалар.


Германия суди мактаб ўқувчилари дарсларга ниқобда келишини ман қилди\n11:26 / 24.08.2016 6708\nГерманиянинг Қуйи Саксония еридаги Оснабрюк шаҳри суди мусулмон динига эътиқод қилувчи мактаб ўқувчиларининг дарсларга ниқобда келишини тақиқлаб қўйди. Бу ҳақда Independent нашри хабар берган.\nГазетанинг маълумотларига кўра, Оснабрюкдаги Sophie Scholl Evening Gymnasium мактабининг 18 ёшли ўқувчиси гимназия раҳбарияти унга ниқоб (кўз учун кичик қирқилган ва бошни бутунлай ёпиб турувчи бош кийими)да дарсларга келишини ман этгани учун судга мурожаат қилди.\nМактаб маъмурияти қизнинг ташқи кўриниши ўқитувчилар билан очиқ мулоқот қилишига халақит бергани учун бу қарорга келганини таъкидлади. Уларнинг фикрича, коммуникация "нафақат сўзлардан, балки сўзсиз компонентлар ва тана тили"дан ҳам иборат.\nШаҳар маъмурий суди мактаб ўқувчисининг даъвосини рад этди. Қизнинг ўзи эса ОАВнинг кенг иштироки туфайли қарорни тинглашга келмади.\nДания ҳукумати бурқа ва ниқобни тақиқлади